Gaur iluntzean hasiko dira Kalebeherako festak | El Diario Vasco\nTolosa GoierriGaur iluntzean hasiko dira Kalebeherako festak\nGaur iluntzean hasiko dira Kalebeherako festak\nSardina erre eta txakolin dastaketako iazko irudia. / GOIKOETXEA\nAurten ere jendetza espero dute antolatzaileek\nGOIKOETXEA ALEGIA. Viernes, 15 septiembre 2017, 08:30\nIkasturte berriarekin batera badatoz Kalebeherako festak. Gaur iluntzeko 19:00etan suziria bota bezain pronto aterako dira buruhandiak kalera, eta 20:00etan emango zaio hasiera Erbeta frontoian urteroko tortilla-patata lehiaketari. Zahagi-ardoaren ondoren trikitilariak izango dituzte lagun gautxoriek.\nBihar eguerdian krosa jokatuko da eta 16:00etan hasiko dira pala txapelketako kanporaketak. Ordu bererako haurrentzako jolasak, zinta-karrera eta txokolatea ere iragarri dituzte, eta iluntzeko zahagi-ardoaren osteko bertso saioan honakoak ikusiko ditugu taula-gainean: Mikel Artola, Imanol Irazustabarrena, Odei Oiartzabal, Unai Mendizabal eta Iker Iriarte.\nIgande eguerdiko herriko dantzarien saioaren ondoren txakolin freskoa eta sardina erreak izango dituzte aukeran Kalebeherara hurbiltzen diren herritarrek. Arratsaldeko 14:30ean herri bazkaria ospatuko da eta 17:00etan, pilota eta pala txapelketetako finalak. Zahagi-ardoarekin emango zaie bukaera aurtengo festei.\nAurten ere jendetza espero dute Kalebeherako festetako antolatzaileek.\nAlegiako Kultura batzordeak urriaren 1erako iragarri du urteroko Artisau eta Barazkien Azoka Berezia, eta bertan postuan jarri nahi dutenentzat izena emateko epea ere zabaldu du: irekiko da epea eta hilaren 18ra arte egongo da zabalik. Ohi bezala, herriko ekoizleek eta aurreko urteetan azokan parte hartu duten ingurukoek izango dute aurtengo edizioan presente egoteko aukera.\nIzena eman nahi dutenak Alegiako kultur etxera joan daitezke edo telefonoz dei dezakete bertara (943654698).\nIdiazabalgo senior neska-mutilek lagunarteko partida jokatuko dute gaur Segundo encuentro de la liga vasca para el sénior de basket en Donostia ante el Easo


Gotzain Jauna Elizbarrutiko Artxibategi Historikoan\nGotzain Jauna Elizbarrutiko Artxibategi Historikoan Donostia, 2010eko ekainaren 2a.\nMemoriarik gabe ez dago Proiekturik garatzerik. Horixe izan da hain zuzen gure gotzain Jose Ignacio Munillak eta Elizbarrutiko Bikario Nagusi eta Kultur Ondarearen arduradun den Joseba Gonzalezek joan den ekainaren 2an Elizbarrutiko Artxibo Historikora eginiko Pastoral Ikustaldian luzatutako mezua. Hauen bisitak argi utzi du aurrera begiratzeko, helburuak berritzeko eta egungo arazoei konponbideak eskaintzeko sustraiak ezagutu, gure ibilaldi historikoa onartu eta etorkizuneko planteamenduak egiazko testuinguru eta errealitateetan oinarritu behar direla. Eta Artxiboa da, Donostiako Elizbarrutiko gure Artxibo Historikoa, Gipuzkoako Elizaren mendetako ibilbide identitario horren dokumentazio-probak jasotzen, gordetzen eta zaintzen dituena.\nGoizeko hamarretarako jarritako hitzordurako etorri ziren, senidetasunezko ongi etorria eta agur beroa eskaini ostean, Artxibo Historikoa osatzen duten bulego guztiak ikusi genituen banan-banan. Galderen jarioa eta ardura nabaria zen zaindutako dokumentu mordoa eta funts horiek zaintzeko eta hedatzeko daukagun azpiegitura ikusten zutenean, hots, Gipuzkoako lur hauetako transitus Dominiaren egiazko fede-emaileak.\nOndoren, Artxiboko Ikerketa Aretoan batzarturik, Artxiboaren errealitate dinamikoaren azalpen zabala eskaini genien Gotzain jaunari eta Bikario Nagusiari, esan nahi baita, alde batetik, Gipuzkoako gure eliz elkarteetako funts historikoak biltzera, bestetik, txukuntasunez jasotzera, eta, azkenik, horiek eskatzera hurbiltzen diren azterlariei eskaintzera bideratua dagoela.\nJacinto Argaya gotzaina izan zen 1972an gure Elizbarrutiko hainbat eliza, sakristia, parroki etxe eta, are, etxe partikularretan barreiatuta -eta ez beti paperek, pergaminoek, argazkiek edota bestelako euskarri dokumentalek eskatzen zuten baldintzetan gordeta- zegoen eliz dokumentuen ondare guztia leku egoki batean bildu eta jasotzeko asmoari gorputz organikoa emateaz arduratu zena. Urte hartako gutunean "Gure probintzian aurreko garaietan pastoraltzan jardun zutenek arazo pastoralak nola konpondu zituzten adieraziko diguten agiriak jasotzeko" beharra adierazi zuen. Halako egitasmo garrantzitsua aurrera eramateko, Sebastian Inchausti, Elizbarrutiko Artxibozaina, izendatu zuen gure lehen artxibozain. Gotzain aurrerakoi, zuhur, zoli eta jakintsua izaki, bere erudizio, sensus eclesiae eta trebetasunari esker -Vatikanoko II. Kontzilioko hitzaldi gogoetatsuak aberastu zituen gotzainetako bat izan zen-, nagusitzen zihoan gizarte-errealitate berria oinarri hartuta, Gipuzkoan elizak behar zuen berregituraketa sustatu zuen.\nData hartatik aurrera Artxiboa etengabe hazten eta egun dena bilakatzen joan zen: Gipuzkoaren kultur erreferente ukaezina eta, baita, Espainiako Elizaren Artxiboena ere. Kontaezin ahala ikerlanetan aipatzen gaituzte, hitzaldiak emateko eta esperientziak azaltzeko eskatzen, eta Tui-Vigo, Oviedo edo Santanderko Elizbarrutietako gure senide kideek bisitatzen, batzuk aipatzearren.\nBaina ezein instituzio ez da handi egiten bertan lan egiten duen lan-taldea handia ez bada. Elizbarrutiko Artxiboak horrelako lan-taldea du, horrelako pertsonak; eta horrela bakarrik uler daiteke, esaterako, nola lortu dugun Gipuzkoako parrokia guztietako funts historikoak biltzea, horien inbentarioa egitea edota behar bezala egokitutako instalazioetan jendearen eskura jartzea; zeregin luze, neketsu, akigarri baina liluragarri hori Artxiboko lantaldea osatzen duten edo zutenei esker aurre egin ahal izan dugu. Gotzain jaunaren eta Bikario Nagusiaren bisita aprobetxatuz, ondo merezitako eskerrona azaldu genien han zeuden lagun horiei; izan ere, kausari eskainitako zerbitzua izan baita euren eragilea, eta doakotasuna euren ikurra; eta hauek dituzue: Arantxa Kintela eta Itziar Barrenetxea -Montpellierko Frantziskotarrak-, Soledad Rodríguez -"Obrera de la Cruz"-, eta Ane Zabarte. Halaber, gogoan ditugu duela gutxi arte bururik altxa gabe lagundu duten eta adinak eragindako arrazoiengatik han egoterik izan ez zuten erlijiosak ere; hala nola, Mari Arrazola eta Asuntxi Mendizabal -Mariaren Lagundikoak-, edo Digna Villabriga -Santa Teresa Lagundikoa-. Atal honetan, eta azkenik, Iñaki Amutxastegiren lana eta prestutasuna eskertzen ditugu urte pastoral honetan lan-talde handi horren partaide izan delako, baina, orain, pastoral-arrazoiak tarteko, Bergarako parrokian eskainiko du bere zerbitzua; zereginetan eta erabakietan emandako laguntza, nahiz bere aldarte atsegina eta lanerako jarrerak gertaera honetako protagonista bilakatzen dute.\nArtxiboa etorkizun hobea eraikitzeko erakunde erabilgarria\nOngi merezitako eskerronak adierazi ondoren, argiro esan genuen gure Artxiboa ez dela paper eta oroigarrien biltegi bat; aitzitik, mendetako kristau-eredu baten atzean milaka lagunen izana eta egina gordetzen, eta egia eta bizitutako esperientziak eskaintzeko irekia dagoen erakundea da. Artxiboak etorkizuna eraikitzen laguntzeko balio du edo ez da Artxiboa; ez badu eraikitzen, biltegi bat baino ez da izango, iraganeko loria eta balentrien biltegi hagitz errespetagarria, baina ez Ebanjelioaren zerbitzura dagoen Kultura eta memoriaren Hedagunea. Artxibozainok ez gara iraganeko egintzen bildumagileak, orainaren lankideak gara, eta etorkizun hobeagoaren eraikitzaileak. Egia zaintzea, gordetzea eta hortik ikasteko eskaintza luzatzea da gure agindua, bidea eta erronka.\nHalaber, gizartean hezurmamitzen ari den errealitate berri bati buruz ere hausnartu dugu: eskubideak beretzat hartu, eta betebeharrak saihestu, itxuraldatu. Harri eta zur ikusten dugu zer eta nola erregutzen dituzten batzu-batzuk eskubideak, esan nahi baita, eurentzat pieza honen edo haren kopia digitala lortzea, horien euskarria eta edukia ez aldatzeko, manipulatzeko edo, are gehiago, ez komertzializatzeko betebeharra saihestuz. Kezkaturik ikusten dugu sarritan Artxiboari emandako dirulaguntza bat onartzeak atzetik dakarrena; esaterako, aipatu dirulaguntzarekin egindako kopia guztiak horren ordainetan eman beharra, era horretan entregatutakoaren jabetza fisikoa edota intelektuala edo bere edukia galtzeko arriskuan jarriz. Zuhurtziak izaria eta gogoeta aldarrikatzen ditu. Horregatik, esandakoaz jabeturik, Artxiboan dokumentu ororen kopiarik edo irudi digitalik ez ematea erabaki dugu; beraz, ez dugu onartuko prozesu digitalen irudiak entregatzea exijitzen duen dirulaguntzarik, ez ordea dokumentazio historikoaren edo testuen datu erauzgarriak.\nOndare dokumentala bereziki dagokigun ondasun bat da; memoria kolektiboa hornitzen du, eta guztiok balioetan hezten laguntzen. Jose Ignacio gotzainaren hitzaldiak halaxe oroitarazten digu, kultur ondareak ebanjelizaziorako eta apostolutzarako tresna baliagarriak direla ohartaraziz.\nAmaitzeko, azpimarratzekoa da, Gotzain jaunak eta bere Bikarioak erakutsitako gertutasunak, azaldutako arretak eta eskainitako hitzek biziki pizten dutela eskuarki isila, sarritan gutxietsia, baina beti ekintzaile den Elizbarruti honetako artxibozainen lana. Zinez eskertzen dugu eginiko bisita, bere ardura eta bere ikasgaia, hots, iraganetik ikasi dezakegula, gaur nola lan egin, geroa hobea izatearren. Ezinbestekoa dugu memoria zaintzea gure identitatea, bereizketa, askatasuna ez galtzeko. Oroit,... Memoriarik gabe ez dago Proiekturik garatzerik.\nJosé Angel Garro Muxika,\nDonostiako Elizbarrutiko eta Katedraleko Artxibozaina


Guraso-kontrol - Wikipedia, entziklopedia askea.\nTelebistan, konputagailuan, bideo-jokoan, mugikorrean eta softwarean atzigarri dagoen tresna da. Berari esker, gurasoei haien seme-alabek atzitzen duten edukia murriztea ahalbidetzen zaie. Kontrol hau, seme-alabentzat ikusgai dagoen zenbait eduki murrizten laguntzeko sortu da. Eduki hau desegokia izan daiteke adingabeko pertsonetan edo heldutasun-maila baxuan. Guraso-kontrola gutxi gorabehera lau kategoriatan banatzen da: edukien iragazkiak, adingabekoei Interneterako sarbidea mugatzen diena; erabilera-kontrolak, gailu horien erabilera murrizten dutenak, esate baterako, erabilera-denbora mugatuz edo erabilera-mota batzuk debekatuz; ordenagailuaren erabilera kudeatzeko tresnak, software jakin baten erabilera indartzen duena; eta jarraipena, gailuak erabiltzen ari diren bitartean, haien tokia eta jarduera arakatzeko balio dutenak.\nEduki-iragazkia Interneterako sarbidea mugatzeko lehen guraso-kontrola izan zen. Telebista-kateek V-Chip teknologia erabiltzen hasi ziren telebistako edukia mugatzeko. Erabilera-kontrol modernoa eduki esplizitua mugatzeko gai da, adibidez, abesti eta film esplizituak mugatzeko. Eta ez hori bakarrik, eguneko ordu zehatzetan gailuak desgaitu ditzake, haien erabilera mugatzeko. GPS teknologiari esker, geroz eta errazagoa da gailuak lokalizatzea, mugikorrekin egiten den bezalaxe.\nInterneteko erabilgarritasunaren hazkuntzaren ondorioz, azken hamarkadan guraso-kontrolaren erabilera asko handitu da. ICM-ko inkesta berri batek 12 urte baino gutxiago dituen jendeak online pornografia ikusi duela frogatu du. Hori dela eta, umeek ustekabean eduki-desegokia ikusgai eduki dutenean baliogarriak dira murrizketa hauek. Bestalde, ikuskapena baliogarria da Interneteko cyberbullying ekintzak gutxitzeko. Gutxinaka gehiaogo jakiten ari da gurasoek daukaten rolaz umeak onlineko esperientzia zitalez babesten saiatzen direnean. Horren ondorioz, ez da garbi geratzen guraso-kontrolak umeen online jasarpenean izango duen eragina. 12-17 adina duten Amerikako ikasleen %95 egunero Internet atzitzen dute, eta ikasle horietako %88 haien lagun baten cyberbullying gertaera baten lekuko izan direla edo beraiek horrelako gertaera bat jasan dutela esan zuten. Gurasoek %100-eko askatasuna dute haien seme-alabek bisitatzen dituzten web-orrietako edukia kontrolatzeko.\n2 Gurasoen kontrolak gailu mugikorretan\n3 Gurasoen kontrolak saihesteko metodoak\n5 Gurasoen kontrolak erabili dituzten bideojoko sistemak\n6 Gurasoen kontrolak dituzten sistema eragileak\nJokabide-kontrolak ume batek online zenbat denbora igarotzen duen edo zenbateko edukia ikuzi dezakeen kontrolatzen du. Kontrol psicologikoak, gurasoek seme-alaben izaeran daukaten eragina kontuan hartzen du.\nWeb-orriak blokeatzen dituzten guraso-kontrolak sortzeko hainbat teknika daude. Add-on guraso-kontrol softwareak web-arakatzaileak edo Interneteko txat-aplikazioak behatzen dituzten API-a kontrolatzen du. Eta, behatzen dituzten bitartean, hainbat kriterio kontuan hartzen dituzte (esate baterako hitz debekatuez osatutako datu-basean hitzak arakatuz). Guraso-kontrol software guztiek pasahitz bat daukate autentifikatzeko, baimenduak ez dauden erabiltzaileak saihesteko.\nProxy zerbitzuak dituzten teknikak ere erabiltzen dira. Web-arakatzaileak web-eduki bati buruzko eskaera proxy zerbitzariari bidaltzen dio berezko web-aren zerbitzariari eskatu beharrean. Proxy zerbitzariak web-arakatzailean eskaria egin diogun web-orriaren edukia arakatu eta esku hartzen du kriterio batzuen arabera. Eta edukia egokia dela ikusten badu, web-arakatzaileak egin duen web-orriaren eskaeraren erantzuna ematen dio. Bezeroen aplikazioak proxy zerbitzuak erabiltzeko konfiguratuak egon behar dutela da Proxy metodoen desabantaila nagusiena, izan ere konfiguratuak ez badaude, erabiltzaileak aplikazio guztiak berkonfiguratu beharko lituzkeelako. Hala ere, proxy zerbitzuak kontrako erabilerarako ere erabili daiteke. Hau da, batzuetan proxy-zerbitzuak guraso-kontrolak saihesteko erabili daitezke.\nOrdenagailuaren erabilera kudeatzeko metodoa, gurasoei haurrentzako joku-eremuak erregulatzeko balio du. Metodo horren ideia nagusia gurasoek haurrentzako informatika-denboran ikasketa-osagai bat sartzea ahalbidetzea da.\nAzkenaldian sarean oinarritutako gurasoen kontroleko gailuak sortu dira. Suhesi-bideratzaile bezala lan egiten duten gailu hauek paketeen iragazkiak erabiltzen dituzte, DNS erantzuteko politika gunea (RPZ) eta paketeen ikuskapena sakontzeko (DPI) metodoak erabil ditzakete web eduki desegokiak blokeatzeko. Metodo horiek komunikazio komertzial eta gobernu sareetan erabili dira. Etxeko sareetan metodo hauek erabiltzen dituzten gailuak garatu dira. Gailu horiek etxeko bideratzailera konektatzen dira eta haririk gabeko sarea sortzen dute, haurrentzako bereziki diseinatua.\nGurasoen kontrolak gailu mugikorretan[aldatu | aldatu iturburu kodea]\nWeb-arakatzaileak eta edozein aplikazio deskargatzeko herramintak dituzten gailu mugikorren erabilera handitzeak gailu hauetan guraso-kontrola ezartzearen eskaera asko handitu da. Dagoeneko guraso-kontrola ezarrita daukaten gailu batzuk mugikorran, tabletak eta e-readers-ak dira. 2007ko azaroan, Verizon-ek adin-egokiko edukia iragazten zitzten filtroak sortzen izan zen. 2009ko ekainean, iPhone OS 3.0-an, Apple gailu mugikorretan oinarritutako mekanismo bat eskaintzeko lehen konpainia izan zen gailu batean nahigabe deskargatutako aplikazioak blokeatzeko. Hurrengo urteetan, sistema eragile nagusien garatzaileek guraso-kontrolerako tresna osatuak aurkeztu zituzten, besteak beste, Linux, Android, Windows, eta negozioetarako bideratutako Blackberry plataforman. Era berean, gurasoek beren seme-alaben telefonoa denbora errealeko elkarrizketak kontrolatzeko aukera ematen duten aplikazioak daude, testu mezuak, arakatzailearen historia eta aplikazioen historiara ikusteko sarbidea ematen diena. Horretarako adibide bat TrendMicro da, birusen aurkako babesa eskaintzeaz gain, gurasoen kontrolak ia marka guztietako telefonoetara gaitzeko aukera ematen du. Aplikazio gehienek guraso-kontrolen funtzio gehigarriak gehitzeko gaitasuna eskaintzen dute. Aplikazio hauek gailu mugikorreko funtzioak edukitzeaz gain, beste ezaugarri batzuk ere badituzte, esate baterako, testuak / deiak monitorizatu eta iragaztu, web-nabigatzean babesa eman eta webgune zehatzetarako sarbide ukatu.\nGailu mugikorren softwarea gurasoei baimena ematen die umeen aplikazioetarako atzipena mugatuz, eta ez hori bakarrik, testu mezuak, telefonozko erregistroak, MMS irudiak eta haurraren gailu mugikorreko beste transakzioak kontrolatzeko aukera ere ematen die; gurasoei gailu mugikorren erabilera-denbora mugatzeko gaitasuna baimentzen die; eta beren seme-alaben kokapen zehatza jarraitzeko, baita mugikorreko deiak eta testuen edukia ere. Software honek ere gurasoei sare-sozialen kontuak kontrolatzeko aukera ematen die. Gurasoek mezuak, irudiak eta elkarrekintza denbora errealean ikus ditzakete. Softwarearen beste funtzio bat cyberbullying-aren jarraipena egitea da.\nInternet hornitzaile gehienek Internet arakatzeko eta eduki desegokia blokeatzeko iragazketa zerbitzu doainak eskeintzen dituzte. Gurasoen kontrolak ezartzea eta Interneteko segurtasunari buruz eztabaidatzea oso lagungarria da haurrak informazio desegokitik babesteko.\nGurasoen kontrolak seme-alabak babesten baditu ere, ondorio negatiboak ere eduki ditzakete. Izan ere, haurren antsietatea handitu daiteke gurasoen kontrolarekin.\nGurasoen kontrolak saihesteko metodoak[aldatu | aldatu iturburu kodea]\nGurasoen kontrolak saihesteko hainbat metodo erabil daitezke.\nSoftware iragazketa lokalki ordenagailuan kokatzen bada, Internet bidezko software erraz ordezkatu daiteke ordenagailua beste modu alternatibo batean martxan jarrita, sistema eragile alternatibo bat erabiliz edo ( Windows ) modu seguruan jarrita. Hala ere, ordenagailuaren BIOSa kanpoko euskarrietatik abiaraztea debekatzeko konfiguratuta badago eta autentifikaziorik gabe BIOS-ean aldaketak egitea debekatuta badago, ezingo da ordenagailua sistema eragile alternatibo batean abiarazi ez baldin baduzu ordenagailua desmuntatzen eta BIOS konfigurazioa berrezartzen.\nKanpoko proxy zerbitzariak edo beste zerbitzari batzuk erabili. Erabiltzaileak eskaerak kanpoko zerbitzariari bati bidaltzen dizkio, edukiak erabiltzailearen izenean berreskuratzen dituena. Software bidezko iragazketak ezingo du inoiz jakin erabiltzaileak zein URL ari den atzitzen, izan ere, komunikazio guztiak kanpoko zerbitzariarekin batera baitago eta software-iragazketak ez du edukiaren jatorria duen web-zerbitzariarekin komunikaziorik ikusiko. Gainera, software-iragazketak proxy ezagunetarako sarbidea ere blokeatu dezake. Gainera, onartzen diren URLen sarbidea baimentzen duten iragazte-sistemek (zerrenda zuria) ez dute baimenik emango zerrendatik kanpo daudenei, proxy zerbitzariak barne.\nPasahitzak berresartzea ustiatzaileak erabiliz.\nSoftwarearen fitxategiak aldatzea [ cita requerida ][ cita requerida ]\nSoftwarearen pasahitzentzako Brute-force erasoak\nEzesagun/modu-pribatua irudi fitxarekin: Erabiltzaileak, guraso-kontrol softwareak eta guraso-kontrol bideratzaileak "SafeSearch" erabili dezakete arakatzaileetan iragazketa indartzeko. Hala ere, nabigatzaileetan "Ezezagun" edo "pribatu" aukerak jar ditzakezu eta "irudi-fitxa" hautatu guraso-kontrol itagazketak saihesteko.\nNorbanakoen ordenagailutik kanpoko iragazketak saihestea ezinezkoa da (bideratzailea bezala) goiko metodoak erabiliz, ('Incognito / InPrivate' moduak izan ezik). Hala ere,\nBilaketa-motor nagusien cachea eta haien zerbitzarien edukia zerbitzatzeko. Ondorioz, domeinuko iragazkiak, esate baterako, DNS zerbitzari askok bezala, 'Ezkutuko / InPrivate' iragazkiak 'irudia' fitxarekin iragazten huts egiten dute.\nGurasoen kontrolekin komertzialki eskuragarri dauden bideratzaileek ez dute bilaketa segurua indartzen bideratzailean, eta, beraz, ez dute 'Incognito / InPrivate' aukerak iragazten.\nBilaketa segurua DNS zerbitzari edo bideratzailean indartua izaten da. Techno-savvy erabiltzaileek dd-WRT erabili dezakete router bateragarrian, bilaketa segurua bideratzailean indartzeko. Hala ere, jakintza espezializatua behar da.\nJakituria gutxiagoko erabiltzaileek segurtasuna indratzen duten bideratzaileak nahiago dituzte beste guraso-kontrol batzuk baino.\nGurasoen kontrolak baliabide elektroniko desberdinetara gehitu eta ospea handitu bitartean, seme-alabak eduki desegokitik babesteko nahikoak ote diren zalantzan jartzen ari da. Ikertzaileek diote gurasoek seme-alabekiko ezarri nahi duten kontrol zorrotza arriskutsua izan daitekeela umeek heuren ekintzak haien kabuz kontrolatzeko eta guraso eta seme-alaben arteko komunikazioa gutxitzeko.\nGurasoen kontrolak erabili dituzten bideojoko sistemak[aldatu | aldatu iturburu kodea]\nPlayStation 2 (DVDetarako bakarrik)\nGurasoen kontrolak dituzten sistema eragileak[aldatu | aldatu iturburu kodea]\nJarraian, sistema eragile ezagunen zerrenda bat da, gaur egun guraso-kontrolaren funtzioak eraiki dituztenak:\nMac OS X (10.3 eta geroago)\ndoudoulinux (web iragazkia eraiki)\nsabily (web iragazkia eraiki)\nUbuntu Christian edizioa (web iragazkia eraiki zuten)\nWindows (Vista eta aurrerago)\nZinema balorazio sistema\nOrriaren azken aldaketa: 14 abendua 2019, 19:28.


Kultura Arloa "egungo egoerara egokitutako" San Pedro eta San Martzial 2020 Jaietako programa osatuko duten jarduerak antolatzen ari da. Modu desberdinean egin ahal izango diren ekitaldiak izango dira, sare sozialek eta Internetek eskaintzen dituzten aukerekin, eta jarduera batzuk aurten ezingo dira egin. Datozen egunotan jakinaraziko da zer programa osoa. Ekimen guztien berri emateko, urtero bezala, aurtengo edizioan ere festetako kartela izango dugu, Nerea Bermejo irundarrak egina.\nIrungo kiroldegiak motorrak berotzen ari dira berriro lanean hasteko\n2020 Eka 09\nTrebakuntza honetan bi orduko hiru saio egingo dira, dohainik izango da eta lehen saioa ekainaren 11n, ostegunean izango da, 13:30ean. Ikastaroa Nerea Urcola adituak emango du; izen-emateak webguean egin daitezke www.irun.org/irun-aurrera.\nIrungo Udalak 15.000 bono jarriko ditu martxan herriko denda txikietan eta ostalaritzan kontsumoa sustatzeko. Irun Aurrera Talka Planean aurreikusitako ekintza berria da, lehen fasean sortu zena eta 150.000 euroko aurrekontua izan duena.


HABE IKASBIL: Audios, videos and texts of levels a1, a2, b1, b2, c1 and c2 to learn Basque\n"Erlatibozkoak- --e-n- zein... bait-..."\n"NOR-NORK- Nahi-Balio-Behar izan- Ahal-Ezin izan"\nIzen sintagma (25)\nAdierazpide ling... (28)\nNumber of results 33\nKerman mintzalagun bila. Kerman eskuzabal\nKermanek ez du postrerik jan eta euskaltegira joan aurretik zerbait gozoa erostea erabaki du. Bere lagunak gozoa jateko gogoa ere badu.\nKerman mintzalagun bila. Kermanen tresnak\nKerman bere burua zaintzen hasi da, eta horretarako tresna elektronikoak erabiltzea erabaki du. Egiturak: - Nire burua. - Aditz batzuek zertan eskatzen dute, eta ez zertara .\nKerman mintzalagun bila. Gezurretan\nKerman gezurretan harrapatu dute telefonoz ari zela. Egiturak: - Gogoa singularra da: *gogoak dauzkat / gogoa daukat . - Herri batzuek azkeneko a galdu egiten dute deklinatzean: Ermutik, Hodarribiko...\nKerman mintzalagun bila. Opari susmagarria\nKermani opari bat egin diote, baina honek susmo txarra hartu dio eta ez zaio gustatu. Egiturak: - A itsatsia: *gauz / gauza. - Bizidunen deklinabidea: *amatik / amarengandik.\nKerman mintzalagun bila: Bulegoko kutuna\nGogoan izan partitiboarekin aditza singularrean ipiniko dugula: Ez daukat kanbiorik. Bestalde, adberbio bezala erabiltzen diren izenondoei ez diegu mugatzailerik ipiniko.\nKerman mintzalagun bila. Antzerkia\nAntzerkira joatekotan daude Kerman eta bere laguna, baina nahastu egin dira eta biok erosi dituzte sarrerak, beraz orain soberan dituzten sarrerekin zer egin erabaki ezinik dabiltza. Kontsonantean amaitzen diren hitzak deklinatzean ohikoa den akatsak aztertuko dugu eta gaztelaniaz generoa gramatikala duten hitzen euskarazko erabilera okerra ikusiko dugu.\nKerman mintzalagun bila. Kirolak\nKerman Egino aldera joan da lagunekin mendian ibili eta eskalatzera. Gaurkoan utzi aditzak eskatzen duen aditz-izena landuko du. Gainera, esker , begira eta buruz hitzekin sortzen diren lokuzioak zein deklinabide kasu eskatzen duten ikusiko dugu.\nKerman mintzalagun bila: Umekeriatan\nIzenondoak errepikatzen ditugunean, lehendabizikoari ez diogu batere atzizkirik ipiniko. Bestalde, BAT erabili ordez BETE erabiliko dugu: 'Astebete' edo 'Urtebete'.\nKerman mintzalagun bila: Ikaskideak\nKerman unibertsitateko ikaskidearekin elkartu da eta aspaldiko kontuak gogoratzen ari dira.\nKerman mintzalagun bila. Monopolioa\nKermanek izugarri disfrutatzen du Monopolian jokatzen. Horregatik proposatu dio Olatzi partida bat jokatzea. Nork irabaziko ote du?\nSan Martin, azken larrosa\nSongs - Jul 17, 2006 - 18358 Visits


Txindokitik Everestera, Alex Txikonen bila - Tolosa - Tolosaldeko ataria\nTxindokitik Everestera, Alex Txikonen bila\nAsier Imaz 2017-03-31 11:12\nHitzik gabeko pasarte asko dituen abentura da Arri Zugarramurdiren duela bi asteko bidaia: “Nire bizitzan egin dudan gauzarik zoragarriena izan da”. Andoainen jaio zen, eta Tolosan bizi da, eta lan ere han egiten du. Argazkilaria da. Eki izeneko estudioa dauka alde zaharrean: “Aspalditik nabil izena aldatu nahian; Arri jarri nahi diot. Ea tarteren bat hartzen dudan”.\nAndoaindarrak bi asteren buruan hartu behar izan zuen Tolosatik Everestera joateko erabakia: “Alex Txikon iazko abenduaren 25ean abiatu zen Katmandura. Aurreko astean, Tolosan izan zen bazkaltzen, eta gu ere han izan ginen”. Juanjo Garateren laguna da Zugarramurdi. “Beti elkarrekin joaten gara mendira”, zehaztu du argazkilariak. Garate, berriz, Txikonen laguna da. “Everesteko beheko kanpalekura joan behar zuen haren bila”. Mahai inguruan sortu zen Txikonen eta Zugarramurdiren arteko laguntasuna. “Joateko eta joateko esan zigun, aukera hori ezin genuela galdu, eta joatea erabaki genuen”.\nMartxoaren 16an hartu zuten hegazkina, Bilbon. Ostegunez. Ekialdera egin zuten pixka bat, Istanbuleraino. Han beste hegazkin bat hartu, eta zuzenean aurrera, Nepalera. Ostiralean ziren Katmandun. Gaua han pasatu, eta Everesteko beheko kanpalekura joatekoak ziren larunbatean. Baina Txikonek tontorretik gertu izandako arazo berarekin topo egin zuten: “Eguraldi txarra omen zegoen. Gu geunden lekuan ez zegoen halakorik, eta adarra jotzen ari zirela pentsatu genuen. Beheko kanpalekua, ordea, 5.250 metroko altueran dago, eta Txikonek berak baieztatu zigun eguraldi txarra zegoela; helikopteroren bat hurbildu zela, baina ezin izan zela lurreratu. Azkenean, astelehenean abiatu ginen bere bila, Katmandutik”.\nAurrena, amona bat utzi zuten etxean: “Ez dakit azokatik bueltan zetorren, baina, bai, herri txiki batekoa zen, eta ohikoa omen da hori”. Ondoren, erregaia bete eta… “Ez dakit nola azaldu. Ez dakit argazkilaria naizelako edo zergatik zen. Ezin nuen sinetsi ikusten ari nintzena. Begiak bete egiten zitzaizkidan. Argazki pila bat atera nuen, baina hain zen ikusgarria; kamera albo batean utzi behar izan nuen, ikusten ari nintzenarekin gozatzeko”. Munduko mendikaterik garaiena da Himalaia. Han daude hamalau zortzimilakoetatik hamar. “Irudikatu harri kozkor bat hor zure aurrean, 8.000 metrotik gorakoa… Mendiak, ibarrak, herri txiki-txikiak… Itzuli egin nahi dut! Eta itzuli egingo naiz. Txikon abenduan berriz joatekoa da, eta harekin joango gara”.\nBeheko kanpalekua ia hutsik ikusi zuen Zugarramurdik: “Txikonen denda bakarrik ikusten zen. Orain beteta egongo da dena; ilarak ere egoten omen dira. Baina neguan ez da inor joaten, bera bakarrik”. Osasunerako ez da ona kolpetik 5.250 metroko altuerara joatea; oso txarra da: “Bost ordu baino gehiagoan egonez gero, hiltzeko arriskua dago. Hori hala da. Txikonek esan zigun aurrez zer egin behar genuen, eta, hala ere, erabat desberdina da gorputz bakoitza”.\nPare bat aspirina bakarrik\nHaiek ez zuten izan inolako arazorik. “Pare bat aspirina hartzeko esan zigun, odola mehetzeko; aitona-amonak bezala ibiltzeko, geldo-geldo, eta inolako esfortzurik ez egiteko”. Joan, Txikon hartu, eta itzultzea zen plana. Baina argazki gehiegi zeuden hori egiteko: “Han ordu eta erdi egitea zen asmoa, baina pixka bat gehiago luzatu zen. Itzuli egin nahi dut!”.\nBeheko kanpalekura iritsi aurretik, lemoarrarekin harreman zuzena izan zuten Zugarramurdik eta bere lagunek, “Whatsapp bidez”. Nahiz eta Everesten tontorrera ez iritsi, bazekiten ondo zegoela: “Berekin egon nahi genuen guk. Ikusi egin nahi genuen”. Eta gogotsu ikusi zuten: “Izugarrizko indarra dauka. Badaki oraingoan ez dela posible izan, baina hurrengoan berriro saiatuko da. Neguan, oxigeno artifizialik gabe… Inork ez du hori egin. Baldintza asko hartu behar dira kontuan, eta batek huts egiten badu, ia ezinezkoa da tontorrera iristea. Eguraldiak ez dio utzi oraingoan”. Ahapetik, “eskerrak” hitzak ihes egin dio argazkilariari: “Saiatu izan balitz, oso arriskutsua izango zen”.\nHitzik gabeko beste pasarte bat da Zugarramurdik Everesten magalean sentitu zuena. “Inoiz edan dudan terik onena edan nuen. Errepikatu ere egin nuen”. Batera eta bestera begiratu, eta… “Txoko guztietan zegoen argazki bat”. Paisaia metroz metro azaldu zien Txikonek, gonbidatuen lilurarako. Hori nahikoa ez, eta zortea agertu zitzaien: “Izugarrizkoa, gainera. Ice doctors edo Izotz doktoreak ezagutzeko aukera izan genuen beheko kanpalekuan. Ohorea izan zen”. Izotzezko ur jauzia dago kanpalekuaren atzean, eta ur jauzi hori zaintzea da horien lana, probak eginez, bilakaera aztertzeko. “Oso lanbide arriskutsua da, eta bat baino gehiago hil omen da. Izugarria izan zen haiek ezagutu ahal izatea”.\nAbentura ezin zen amaitu itzulerako hegaldi lasai batekin; helikopteroko pilotua agertu zen orduan: “Artista zen. Tontorretara gerturatzeko esan zion Txikonek, eta egin egin zuen hark. Hori ez du edozein pilotuk egiten. 7.000 metro ingurura igo, eta han pasatu ginen Everesten albotik. Argazkiak atera eta atera ibili nintzen ni, hunkituta, zoratuta… Ikuspegi hori ez du edonork; izugarria, latza…”.\nOstegunean amaitu zen ostegunean hasi zen bidaia. Aurrez, Katmandu bi egunetan ezagutzeko aukera izan zuten Zugarramurdik eta bere lagunek, Txikon gidari zutela.


17:45, 29 maiatza 2017ko berrikusketa\n67 bytes added , Duela 3 urte\n17:22, 29 maiatza 2017ko berrikusketa (aldatu)\nIratxe ugalde (eztabaida | ekarpenak)\n17:45, 29 maiatza 2017ko berrikusketa (aldatu) (desegin)\n== Lan plastikoa ==\n[[File:6 Biografía - Maru Rizo fotografiada por Amable, año 1974.jpg|thumb|Maru Rizo, Amablek atera zion argazkian, 1974|left|361x361px]][[File:7 obra plastica - Carretera desde coto Wagner, óleo sobre lienzo, 81x100 cm, año 1960-61.jpg|thumb|"Carretera desde coto Wagner", olio ehunean, 1960-61|right|317x317px]]30 urteko ibilbide artistikoan (1954-1984) paperean garatutako lan grafikoak ugariak dira. Alderantzizkoa gertatu da olio-pinturekin; eskasak dira (303), izan ere, mihiseak oso garestiak ziren.\nAmable Ariasen kasuan, bizitza eta obra estu lotuta daude: ''Teatro Principal'' seriea lotuta dago antzoki horretan egindako lanarekin; ''La guia'' izenekoa, gida turistiko batek egin zion enkarguarekin; ''Bodegones'' lana, espazioarekin eta lagunekin zuen harremanarekin; ''[[Bembibre]]'', haurtzaroarekin berriro elkartzearekin; ''Las manitas'', irrealaren izana aldarrikatzeko zuen joerarekin;\nPapeles de fumar, arintasunarekiko zuen lilurarekin; Quimera bere borrokarekin, beti itxaropenez betea…[[File:9 Obra plástica - De lo invisible I y De lo invisible II, diptico óleo sobre lienzo, 195x514 cm, año 1972.jpg|thumb|"De lo invisible I" eta "De lo invisible II", olio ehunean diptikoa, 195x514 cm, 1972|left|388x388px]]Bere lehen erakusketarako (Donostiako Aranaz Darras aretoa, 1958) hiru kristo handi egin zituen. Nahiz eta muturreko katolizismoan hezi, ordurako bazterrean utzita zuen ideia erlijioso oro.[[File:8 Obra Plastica - a minúscula, óleo sobre lienzo, 114x195 cm, año 1966-67.jpg|thumb|"a minúscula", olio ehunean, 114x195 cm, 1966-67|right|318x318px]]Bi urte beranduago, 1960ean, hiriko arte lerro ofizialari bizkarra emanda De los 10 izeneko talde-erakusketa antolatu zuen, lagun batek utzitako sotoan. Honako hauek parte hartu zuten: [[Miguel Angel Alvarez]], [[Nestor Basterretxea]], [[Carlos Bizkarrondo]], [[Gonzalo Chillida]], [[Mari Paz Jimenez]], [[Jose Maria Ortiz]], [[Rafael Ruiz Balerdi]], [[Jose Antonio Sistiaga]], [[Juan Francisco Villagarcia]] eta Amable bera.[[File:10 Obra plástica - Sin título, serie Teatro Principal, acuarela sobre papel, año 1954-1957.jpg|thumb|Izenik gabe, Printzipal Antzokia seriea, akuarela paperean, 1954-1957|left|298x298px]]1961ean, [[Gipuzkoako elkarte artistikokoartistiko]]ko presidente izan zen, eta elkartea kultura eta plastika erakusketa zentroa bihurtzen saiatu zen.\nGerora Bierzora[[Bierzo]]ra egindako bidaietan Amable gero eta abstraktuago bilakatzen ari ziren paisaietan zentratu zen. Obra gogor eta adierazkorra da, haren izaera intimoarekin bat egiten duen grafia, beste behin.[[File:11 Obra plástica - Sin título, serie Tintas oxidadas, tinta sobre papel, año 1978-1980.jpg|thumb|Izenik gabe, Tintak ugertuta seriea, tinta paperean, 1978-1980|right|317x317px]]''Espacios VaciosVacíos'' erakusketa (Donostiako Udaleko sotoak, 1963) ulertu ezina izan zen obra esperimentalekin ohituta ez zegoen publikoarentzat; besteak beste, Amablek utsik zeuden bost marko ipini zituen. Gauzak horrela, hiria erabat sumindu zen eta alkateak debekatu egin zuen "antzeko edozein adierazpen".\nPixka bat beranduago, 1966an, [[Gaur (artista-taldea)]] osatu zen. Amablek ideiaren sortzaile Sistiagarekin izandako solasaldiari esker sortu zen taldea eta gorpuztu egin zen Remigio Mendiburu, Eduardo Chillida, Jorge Oteiza, Jose Luis Zumeta, Nextor Basterretxea eta Rafael Ruiz Balerdirekin. Emen, Orain, Danok, Bizkaia, Araba eta Nafarroako taldeekin Euskal Eskola osatu zuten. Batasun laburra izan zen, denboran, baina erabakigarria, izan ere, Euskal Herriko belaunaldi berrien ildo artistikoak marraztu zituen.\n1966 eta 1967 urteetan atomoaren pinturan zentratu zen. Bertan materia desegin zuen, ikutu txikien bitartez. Hutsak eremu handiak hartu zituen. Garai horrek arte historialarien jakinmina piztu zuen, antzekotasun estetikoak atzeman baizitzakeen bolada horretan AEBetan garatzen ari zen minimalista mugimenduarekin.


Txakurra. Mendi aldeko artzain etxetan behar beharrezkoa izan da beti txakurra. Artzanoak genituen lehenik, oihan estuak otso-zulo zirelarik, Euskal Herriko txakurrak. Gorputz haundiko mutur zabalak, ez zioten haiek otsoari bildurrik.\nArditan ibili ohi zela beti artzanoa, dio Udargi-ko artzain zaharrenak; ez omen zuen inoiz lorik egiten. Ardiren bat artaldetik bereixten bazen, berekin zuen txakurra nagusia agertu arte. Gauaz ere erne, lasai jetxi zitekeen etxera gizona. Haren poza artzainari biharamonean bidera ateratzea...\nBasoak garbituaz bezala, lekutuz joan ziren baztarretan otsoak eta artzanoen egitekoa ttipitzen. Elurte haunditan ezik, ez zen mendian otsorik ikusten, eta artzano bakarra gelditu zen herri guzian.\nZoragarri da larogei ta zenbait urteko ezpain hoietatik gauzak entzutea. Goiz batez, dio kupitu antzean, badijoa artzaina portua gora eta nun hartzen duen odol errestoa bidean. Handik laster ardi bat karrabidean hil berria. Geroxeago beste bat odol hustutzen... Berri txarrak. Heldu zaio, halako batez, aurrez aurre artzanoa odol zirtaz gorriturik, baina buztanari eraginez eta pozez jauzika.\n—Hau diat arakina!! dio bere baitan artzainak; eta gerrikoan zeraman aizkora txikia harturik bero beroan garbitu du bere txakurra. Erotua da, eta zer egiten duen ez dakiela dijoa artaldera. Sare ondoan nun ikusten otso zahar baten gorputza. Esker txarraren saria jasoa zuen gizonarengandik Udargi-ko artzanoak.\nUrbasa mendian aztalak utziak dituen gizon batekin ari nintzen mintzatzen. Buruz buru ginen mahai baten inguruan, hamar, dozena edo gehiagoren artean. Haren hitzak zaizkit, halare, barne barnean sartu:\n—«Sei urte puntekin ninduten artzain ereman mendira», esan digu serioski; hori egiztatu lezakeanik bada oraindik herrian. Sei urte ta eskola izpirik ez, mendia zen gure «dote».\nGaurko ikastoletako haurrak nituen nik gogoan.\n—Eta zer egin lezake sei urteko mukizu batek mendian?\n—Nik egiten nuena, gutxiz gora behera, erantzun zidan; ogia ereiten joan. Ez da Perrandoren kontua; ogi apurrak zorrotik hartu eta bidean nituen nik ereiten, orduan.\n—Txoriak bazkatzeko, ala...?\n—Etxerakoan bidea ikasteko?\n—Behin mendira-ezkero nekez ginen gu etxera itzultzen. Sinestuko ez baduzue ere, artoa bezala jaioko zelakoan ereiten nuen nik zorroko ogia. Halako gizajoak bota gintuzten gu mundura.\nEuskal Herria, beste herri zahar askoren antzera, aberetza eta nekazalgotik bizi izan da denbora luzean. Lanbide honek bere egitura ta kutsua utzi dizkio gizonari, asmakizun eta esaera berexiak, herri jakintza. Beharko-ta mendizale da mendi aldeko artzaina. Belar eta iturri mutur guzien berri txikitatik badaki; haize ta laino beltzen asmo izkutuak igerri ohi ditu.\nNekazariaren lanak, beste alde, badu arrisku. Lur iraultze, ereite ta jorrak aski ez dituela, euriak eta beroak egin behar izaten diote beste; gainerako guzia. Urteko izerdien saria eguraldiaren baitan ikuste horrek fiakaitz eta neurritsu egiten du gizona. Kezkatsu.\nGauzak ezin zaizkiola beti ongi joan, badaki: gu hainekorik ez laike munduan, entzuten nion emakume bati; Jainkoak ere nahikoa lan izango luke gurekin. Bainan, ez da hortan. Partza hainbat zorri ematen dio biziak.\nHau izan da aspaldidanik gure herri giroa. Orai dira gauzak aldatzen hasi. Zortzi orduko lanari loturik bizi den hiritarrak, mendiko egun lasaien berri nola jakin! Eta nekazarien kezkaz zer daki! Euritzen badu aterpea merke, iruzki gorien bildurrik ez, eta ekaitzarekin galtzeko gutxi.\n—Bai; besteren minak, begitan logure, esan zuenak askotxo zekien. Bainan, haiek ere zerbait izango dute; nik dakidanez, aste bakoitzak badu bere ostirala.


Norbere buruaren kontzientzia hartu | Armentia Ikastola\nIrati Salazarrek azaldu du dinamika: “Irakasleak kutxa batetik gelako umeen argazkiak ateratzen ditu, banan banan, 'nor da?' galdera eginez argazkia erakusten dien bitartean. Bakoitzak bere argazkia ikusten duenean, zutitu eta ikastolan pegatzen du bere argazkia”.\nHori egiten den bitartean beste guztiak eserita daude. Norbait falta bada, abestitxo bat abesten diote eta musuak bidaltzen dizkiote. “Guretzako ekintza hau oso garrantzitsua da, norberak bere burua identifikatzeko eta besteak ere identifikatzeko balio duelako, protagonismo segundo batzuk ditu. Bestalde, oso garrantzitsua da ikustea nor falta den, horretaz kontziente izaten hasten direlako”, esan du Salazarrek.\nAriketari balioa hainbat elementuk ematen diote irakasleen ustez. Batetik, minutu batzuk eserita egiten dituztelako, euren burua eta besteak identifikatzeko, protagonismoa sentitzeko eta norbait falta bada horren kontzientzia izateko.\nBaina, ez hori bakarrik, Salazarren ustez, “zeharka errespetua lantzen da”, esaten baitzaie: “ez eseri beste baten aurrean, bestela ez du ikusten; besteek argazkia pegatzen dutenean isilik eta lasai egon behar dira besteen momentua delako; argazkia hutsik dagoen leku batean pegatu behar dute besteena kendu gabe”. Pazientzia, itxaroten ikastea, kontentzioa... bideratzen eta sentimendu horiek gestionatzen hasten dira. Ekintza hau urtebeteko gelako handiekin egiten hasten gara eta 5 urteko gela arte egiten da.


"Pribilegioa iruditzen zait Ikastola bezalako leku batean barruan gertatzen den guztiaren partaide izatea eta ekarpena egin ahal izatea" | Armentia Ikastola\nGogotsu hitz egiten du horretaz, eta familia guztiak animatzen ditu parte hartzera, familia handi horretan integratzera. Datozen asteetan, Kontseilu Errektorean ikasleen familiak ordezkatzen dituzten pertsonak ezagutuko ditugu, honelako elkarrizketen bidez.\nZergatik erabaki zenuen Kontseilu Errektorean parte hartzea?\nUstekabean joan nintzen Kontseilu Errektorera, aldez aurretik pentsatu gabe. Egia da aurreko bi urteetan gelako ordezkaria izan nintzela eta tailerretan eta abarretan parte hartzen nuela, baina maila horretan parte hartzea ez nuen planteatu ere egin, benetan. Kontseilu Errektorean aldaketa egin behar zen eta urte horretan irtetea tokatzen zitzaion gurasoetako bat Ikastolan dugun koadrilakoa da. Boluntario askorik ez dagoela esan zigun eta proposatu egin zidan. Bizpahiru egunen buruan, Iñaki Lauzirika orduko zuzendariak berriro animatu ninduen. Asko ikasten dela esan zidan. Azkenean animatu eta neure burua aurkeztu nuen, ez beharturik, ilusioz baizik.\nNoiztik parte hartzen duzu?\nLau urte daramatzat. COVID-19agatik egin ezin izan zen ekaineko batzarrean ateratzea tokatzen zitzaigun, eta, gauzak ondo, datorren otsailean egingo den batzarrean amaituko dut; beraz, lau urte eta erdi daramatzagu dagoeneko. Egia da gai dezente jorratzea egokitu zaigula: lehenengo urtean obrak, eta horrek sarriago bildu behar izatea eragin zigun; 25. urteurrena, Araba Euskaraz antolatzea ere egokitu zitzaigun... Baina kooperatiba baten funtzionamenduaz gauza asko ikasi ditut, oso aberasgarria izan da. Eta komunitate honetako gainerako kideekin harreman zuzena izateko aukera ematen dizu.\nZein da zure funtzioa?\nNi kontseilukide naiz eta nire ikuspuntua ematen saiatu naiz, nire aletxoa jartzen, zentzuz. Aitortu behar dut ni izan naizela esperientzia honetatik gehien aberastu dena. Pribilegio bat iruditzen zait Ikastola bezalako leku batean, non gure ondasunik preziatuenak, gure seme-alabak, uzten ditugun, bere kudeaketan parte hartu ahal izatea, barruan gertatzen denaren berri izatea eta ekarpena egin ahal izatea. Ahalegin bat eskatzen du, baina pribilegio bat da, nik hala ulertzen dut.\nEgutegi bat ezartzen dugu, bi astean behin biltzen gara, eta Kontseilu Errektoreko kide garen 10 pertsonak, familien 5 ordezkarik eta langileen 5 ordezkarik parte hartzen duge, guztiak Batzar Nagusian aukeratuak. Agurne Barruso Ikastolako zuzendaria ere bertan egoten da. Hitza du, baina botorik ez.\nBilera bakoitzean gai-zerrenda bat aurkezten da, Ikastolaren kudeaketari buruz hitz egiteko. Gai informatiboak daude, erabakitzeko gaiak, lantzen joateko gaiak... puntu horiek guztiak eztabaidatu egiten dira eta, hala badagokio, bozkatu egiten da. Bilera guztiak akta batean jasotzen dira. Akta hori Kontseiluko idazkariak egiten du, hurrengo bileran onartzen da eta lehendakariak sinatzen du.\nAspalditik ari gara gai hori planteatzen, beti baitago hobekuntzarako tartea. Kontseilu Errektorean badakigu oso garrantzitsua dela gurasoei entzuten zaiela sentitzea eta, horrela, erabakietan parte hartzen dutela sentitzea. Horretarako, komunikazioa eta proposamen-bilketa hobetuko dituen eredu bat bilatu behar da.\nUne honetan, gelaren egunerokotasuna, beste ikaskideekiko harremanak, hezkuntza-proiektua eta abar argitzeko eta ekarpenak egiteko, tutorea da biderik zuzenena, gure seme-alabekin egunero egoten den pertsona. Gainera, helbide elektroniko guztiak ditugu webgunean. Beste gai orokorrago batzuetarako, Idazkaritzara mezu elektroniko bat bidal daiteke, proposamenak dagokionari bideratzeko: zuzendaritza, klaustroa, Kontseilu Errektorea, Armentxo...


Gaurko euskal antzerkiaren aurrekariak eta izaera - Euskonews\nAntonio María Labayen Toledo. Argazkia: I. Linazasoro Antzerki-jarduera handi honen sorrera Gerra Zibilaren aurreko urteetan aurkitzen dugu. Garai hartan, antzerkia euskara hedatzeko tresna egokiena bilakatu zen, gure hizkuntza kultur arloan eta publikoki erabiltzeko modua baitzen. Antzerki euskaldunaren urrezko garaia izan zen hura eta talde nabarmenenak Toribio Alzagaren zuzendaritzapean Donostian sortutako Euskal Iztundea koadro artistikoa eta Bizkaian Manu Sota eta Esteban Urkiaga “Lauaxeta”k eratutako “antzerki ibiltari” konpainia izan ziren. Antzerki txapelketek, jardunaldiek eta Antonio Mª Labayenek sortutako Antzerti bezalako aldizkariak argitaratzeak antzerkirako zaletasuna berriz sendotzen lagundu zuten zentzu moderno batean.\nGerra ostean antzerki-jarduera guztiak bertan behera gelditu ziren hamarkada bat baino gehiago pasatu arte, berriro Gipuzkoan jarduerari ekin zitzaion arte 50eko hamarkadaren erdialdean, Euskal Iztundea, oraingoan Mª Dolores Agirreren zuzendaritzapean, eta Iñaki Beobideren zuzendaritzapean euskal antzerkiaren korronte berritzaileenaren buru bihurtu zen Jarrai taldeen eskutik. Bi antzerki-talde hauek Eduardo Manzanoren eta José Mª Aycarten ekimen pertsonalari esker 1962. urtean udaletxearen babesean sortutako Donostiako Antzerki Klubeko kide ziren, gazteleraz antzezten zuten beste talde batzuekin batera (TEU, Antígona, Tablado, Argi, Donostiako Antzerki Estudioa, etab.) Ekimen honi esker talde amateurrek hiriburuko antzoki garrantzitsuenean antzeztu ahal izan zuten, Antzoki Zaharrean alegia. Iñaki Beobide Aguirrezabalaga. Argazkia: Jesús Mª Pemán, 1982.\nGipuzkoan 60ko hamarkadan, euskaraz antzezten zuten hemezortzi talde zenbatu zitezkeen bitartean, gutxienez, gainerako Euskal Herrian ia ez zegoen talde euskaldunik 70eko hamarkadaren bukaera arte. Bizkaia, Nafarroa eta Arabako talde ezagunenek gazteleraz bakarrik jarduten zuten ia guztiak, nahiz eta batzuk pixkanaka euskara gehitzen joan beren errepertorioetan. Talde ezagunenetako batzuk hauek ziren: Akelarre, Geroa, Cómicos de la Legua / Kilikilariak, Amadís, Valle-Inclán, Manuel Iradier,etab. Geroago El Lebrel Blanco, Eterno Paraíso, Maskarada (euskaraz) eta Karraka sortu ziren, azken bi hauek Cómicos de la Legua / Kilikilariak zatitu ondoren. Iparraldeari dagokionez, ezin dugu ahaztu Daniel Landart antzerkigile eta eszena-zuzendariak egindako lan garrantzitsua; euskararekin eta euskal kulturarekin konprometitutako antzerki baten alde buru-belarri lanean aritutakoa, eta Irurak bat, Xirrixti Mirrixti edo Bordaxuri taldeen sustatzailea. Maskarada. Argazkia: Justy García Koch, 28/3/00.\nZein testuingurutan gertatu zen antzerki-jarduera guzti hau? Azken hamarkadetan Euskal Herriko antzerkiak gizartean eta kulturan izan zuen garrantzia ikusteko, eszena-jarduera hori zein inguruabarretan garatu zen aztertu behar da, bai antzerkiari berari dagokionez (eskaintza, ikusleen gustuak, modako antzerkia...), baita inguruabar politiko eta historikoei dagokienez ere. Taldeek zeregin horiek egiteko izan zituzten oztopoak kontuan hartu behar ditugu: kartelera komertzialak euskal antzerki-taldeei areto handietara iristeko modu sistematikoan jarritako oztopoak, zentsura oso zorrotza, jazarpen politiko eta linguistikoa, bitarteko teknikoen urritasuna, lana zabaltzeko laguntzak eta azpiegiturak ez izatea... Kixki, Mixki ta Kaxkamelon.\n1981. urtean, Antzerti Antzerki Zerbitzua eta bere Antzerki Eskola sortu zirenean, euskal antzerkigintzaren egoera aldatu egin zen zalantzarik gabe. Kudeaketa administratiboaren inguruan sortutako polemikak zirela eta, Antzerti proiektu eztabaidatua izan zen. Baina hutsuneak izan arren, euskal antzerki-talde profesional eta amateurrek euren beharrizanak eta laneko benetako inguruabarrak azaleratzeko nolabaiteko akuilua izan zen. Horrez gain, Antzertiren ikasgeletan gaur egungo euskal eszenako, telebistako eta zinemako aktore eta teknikari asko trebatu ziren. Eskola horretatik antzerki-talde berriak ere sortu ziren, gehienak profesionalak; batzuek gutxi iraun zuten, baina beste batzuk garai hartako euskal antzerki independentean oso garrantzitsuak izan ziren, Bederen 1, Sakana, Higa, Luar, Maite Agirre, Teatropolitan, etab. bezala. Ttattakaren Todas culpables. Ezkerretik eskuinera: Garbiñe Losada, Mireia Gabilondo, Teresa Calo eta Amaia Cuende, 1995.\nAzken finean, ia-ia ezerezetik abiatuz, hirurogeiko eta hirurogeita hamarreko antzerki-talde amateurrek, nola edo hala, XX. mendearen hasierako euskal antzerki-taldeen espiritua berreskuratu eta Euskal Herriko literaturaren eta artearen historian antzerkiaren artea behin betiko finkatu zuten. Antzerki amateur horren bultzadari eta laguntzari esker, hainbat konpainia sortu eta euskal eszena profesionaleko lehenengo ateak ireki ziren. Hau da, eskolarik gabeko amateur horiek bitarteko ekonomikorik eta berrikuntza eszenoteknikorik izan ez arren egindako lan anonimoa eta lehenengo kolektibo profesionalen lana gaurko euskal antzerkiaren benetako haziak dira. Artikulu hau Eusko Jaurlaritzako Hezkuntza, Unibertsitate eta Ikerketa Saileko Ikerlarien Trebakuntzarako Programaren bidez finantzatutako ikerketa proiektu baten barruan kokatu behar da.\nAGIRRE, Maite ALZAGA ANABITARTE, Toribio BEOBIDE AGUIRREZABALAGA, Iñaki LABAYEN TOLEDO, Antonio María Landart Urruti, Daniel MANZANO, Eduardo SOTA ABURTO, Manuel de la URKIAGA BASARAZ, Estepan


Argia :: "Federalismoa autonomiaren parekoa bada, ez dut onartzen"\n2013ko maiatzaren 21a | Azken eguneraketa 13:27 Politika\nTermometroa I�igo Urkullu\n(Alonsotegi, 1961). Euskal Filologia ikasia. EAJko EBBko presidentea 2007tik. EAJk eta ezker abertzaleak gaur egunean ez dutela “estrategia bateratua” partekatzerik, esan digu, baita hau esan ere: “Ezker abertzaleak hartu duen ibilbidea betez gero, etorkizunean aukera hori aztertu liteke”. EAJren Eusko Jaurlaritzarako lehendakarigaia da.\n2012-10-14\t3 0 Follow @masurmendi\n�Ez menpeko bizikidetza, bizikidetza parekotasunean nahi dut, eta hori posible ez bada, ituna birplanteatu behar da�. (Dani Blanco) Espainiako Hezkuntza ministroaren erreformak –eskolako curriculumean, berbarako– autogobernuaren eskumenak urratuko dituela aipatu diogu EAJko lehendakarigai Iñigo Urkulluri. Lehendakaria izanez gero, zer egiteko prest legokeen galdetu diogu: “Espainiako Gobernuak ez badu euskal historia aintzat hartzen Auzitegi Konstituzionalera jo ez ezik, pase forala erabiltzeko prest gaude”, adierazi digu.\nDemokraziarako trantsizioa 1975-79 urteetan izan zen. Bigarren trantsizioa beharrezkoa dela esan duzu inoiz. Nola ulertu behar dugu berau?\nEAJk bigarren trantsizioaren beharra dagoela dio, eta nik neuk geure trantsizioa euskal gizartean egin behar dugula esan ohi dut. Urriaren 21ean ETArik gabeko hauteskundeak izango dira, ETAk indarkeria amaitutzat eman baitu. ETA baina, oraindik ere bizirik dago, beraz, horrek bizikidetzara iristeko trantsizioa behar du. Estatuan ere, espainiar militar batzuek adierazi dutena entzun ostean [Kataluniako Diadaren zioz], trantsizioa beharrezkoa da ejertzitoak Espainiako batasuna bermatzea nahi dutelako. Halaber, Auzitegi Nazionalaren nahiz Auzitegi Konstituzionalaren osaerak berraztertu beharko lirateke, baita Kongresuaren eta Senatuaren betebeharrak ere, batez ere Senatuaren funtzioa egokia den edo ez ikusteko. PSOE Konstituzioa berrirakurtzeko prest dagoela dirudi, edo bere jarreran aldaketa dagoela ematen du. 35 urte eta gero Konstituzioaren hainbat artikulu berrikusteko itxaropena zabaldu daiteke.\nPSOEko idazkari nagusi Perez Rubalcabak federalismoaz hitz egin du. Sinesgarria al da?\nAlderdi sozialistaren asmoetan bete-betean sinestea posible ote den? Ez dakit. Baina, tira, PSOEn batzuk gatazka politikoaz hitz egiten ari dira. Rubalcabak federalismoa zer den zehaztu beharko luke. Federalismoa, huts-hutsean, ez da ni asetzen nauen planteamendua. Katalunia, Galizia, Euskadi eta Espainiaren arteko federalismoaz ari bada, aztergai izan liteke, baina federalismoa denontzako izan den autonomiaren pareko federalismoa bada, nik ez dut ontzat jotzen.\nIbarretxek proposatu zuen Estatutu Berriak balio al du gaur egun?\nJakina. Areago, harrezkero Europako egoera orokorra eta zehatzago ekonomikoa aldatu direlako. Estatua nahi duten herri mugimenduak agertu dira Europan, edo daudeneko Estatuaren markoa berraztertu nahi dute: Eskozia, Flandes, Katalunia, gure Autonomia Erkidegoa barne. Estatutu Politiko Berriaren hainbat eduki baliagarriak dira, eta argia ikusi ez zuen Ardanza Planarenak ere bai. Honek 1998an jada, Estatu Libre Kidetua proposatu zuen, gero Ibarretxe Planak berretsi zuena, funtsean, egungo Estatutuaren eraldatzea eskatzen duena. EAJk proposatzen duen Estatus politiko berria hori al da?\nBai. Alegia, Ibarretxe lehendakariak aurkeztu zuen Estatutu Berria, egungo autonomiaren eraldaketa ekarri nahi zuena. Eusko Legebiltzarraren gehiengo osoz onartu zena, egungo Estatutuak berak aurreikusten duen prozedura jarraituz. Hori da gure abiapuntua. EAEtik abiaturik ere, Estatus politiko berri horrekin Nafarroako Erkidegoarekin bide egin nahi dugu, harreman instituzionalak arautuz. Guk erabakitzeko eskubidea ordenamendu juridikoan ezarri ahal izatea planteatzen dugu, baita gauzatu ahal izatea ere. Gure asmoa Espainiako Estatura begiratu beharrean Europara begiratzea da, gure itxaropena Europa da, une honetan Europa baita eraikitzen ari den esparrua. Gure helburua, bertako ekonomiaren eta politikaren ikuspegitik, geure esparrua eraikitzeko Europaren norabidean joatea da.\nKataluniako ereduak balio al du Euskal Herriaren ibilbidea urratzeko?\n�PSEk alderdien arteko transbertsalitatea iragarri zuen aurreko kanpainan, besteok nortasun ikurretan murgilduta ginela zioen. PPrekin ituna egin zuen, eta konstituzionalismoaren ikurra ezarri du�\n�Ezker abertzaleak ez du bakarrik beste guztion historia beraiekin hasten dela pentsatzen, bere historia egunero hasten dela pentsatzen du. Bere historiari uko egiten dio�\nEz. Hasteko, aitortu behar da bien errealitateak ezberdinak direla. Hedabideek zabaltzen dituzten goiburuei oso erraz segitzen zaizkie sarritan. Gure egoerak berdinak direla esan ohi da, baina Katalunia, Quebec edo Eskoziako egoerak eta gurea ez dira berdinak. Gainera, ez dut uste euren eta gure asmoek bat egiten dutenik. Haiek goiburu bezala gauza bat erabiltzen dute, baina benetako helburua beste bat da.\nEskoziak Erresuma Batuko Estatuaren boterearen menpe jarraitu nahi duela esango nuke.\nBaita ere. Izan ere, erakundeen aldetik, euren eraketa fisiko geografikoa guztiz ezberdina da gurearen aldean. Katalunian Estatuan dauden lau probintziez ari dira: Bartzelonaz, Tarragonaz, Lleidaz eta Gironaz. Ez dira Països Catalans deritzonaz ari. Gu abertzaleok Estatuaz ari garenean ez dugu bakarrik EAEz hitz egiten, Nafarroa eta Iparraldea ere kontuan hartzen ditugu, eta hiru eremuok egoera juridiko-administratibo ezberdinetan daudela kontziente izan behar dugu.\nKataluniako Parlament-ak kontsulta egingo duela iragarri du. Lehendakari bazina, egingo al zenuke aldarrikapen hori? Ibarretxek egin nahi izan zuen kontsultaren antzekoa egiteko?\nBai, noski. EAJk erabakitzeko eskubidea ordenamendu juridikoan sartu ahal izatea aldarrikatzen du, Konstituzioaren eraldaketaren bidetik, Konstituzioak berak erabakitzeko eskubidearen formula egikaritu dezan. Hori da lehen planteamendua, eta bigarrena erreferenduma egitea. Zeregin horretan indar politikoen arteko akordio irekia behar dugu ekimena Eusko Legebiltzarrera eramateko, eta hala onartuz gero galdeketa egiteko EAEko gizarteari.\nEstatuak onartuko ez balu, erreferenduma izan ezean, kontsulta litzateke. Demagun gizartearen gehiengoak Estatus politiko berriaren aldeko baietza ematen duela. Zer egin orduan?\nQuebeceko bidea landu nahi dugu guk, Kanadako Epaitegi Gorenak emandako ebazpenaren bidetik. Hau da, gizarte batek bere asmoa aditzera ematen badu gehiengoz, Estatuko botereek ezin diote muzin egin. Beraz, badago bide egitea, adibidez, norabide horretan, ez PSEk, baizik eta Espainiako alderdi sozialistako idazkari nagusiak Konstituzioa berrirakurtzea planteatu badu, jo dezagun bide horretatik.\nKontsulta horrek badu eperik?\nEAJren Estatus politiko berria gauzatu nahia iazko urriaren 25ean aditzera eman nuen: 2015erako iragarri nuen. Beraz, ez da Katalunian gertatzen ari denarengatik, ez hauteskunde garaian gaudelako.\n“Independentzia bai, baina garaia ere kontuan izan behar da” esan ohi duzu.\nBai, izan ere, independentzia XIX. mendeko kontzeptua da. XIX. mendeko errealitatea eta gaurkoa guztiz ezberdinak dira. Batzuek ohetik altxatzean independentzia nahi dugula esatearekin independenteak izango garela ematen du. Espainia independentea al da?\nEuskaldunok iritsi gaitezke espainolak bezain independenteak izatera Europaren markoan?\nGuk independentzia lortuko dugu are eta menpekotasun gutxiago daukagun heinean. Gure helburu behinena ahalik eta menpekotasun gutxien izatea da. Eskumen ahalik eta gehien izatea eta Europara begiratzea, jakinda, gaur egungoa Estatuen Europa dela. Izan ere, estatuek ez dute independentzia ekonomikorik jada, baina ahalik eta estatu sendoen izateari eusten diote. Europa eraikitzen ari den neurrian, gu independentziaz ari garenean zertaz hitz egiten dugun jakin behar dugu argi eta garbi. Azken urteotan eraiki den Europar Batasuna, Batasunetik kanpo izan ziren estatuak berera bildu direlako da. Ez dago Batasunean egon den estatu baten barruko zatiketaren ondorengo estatu kide berririk. Horregatik, EAJk galdetu du Europako Parlamentuan ea Europak onartuko lukeen barne zabaltzea –barruan gaudenon artean zatiketa izanez gero–, ea partaide izan gaitezkeen.\nEz, artean, noren independentziaz ari garen argitu behar baitugu. Araba, Bizkaia eta Gipuzkoaz ari gara? Nafarroako independentziaz edota Iparraldekoaz. Urratsez urrats egin beharreko bidea da, ondo landu eta zaindu beharrekoa.\nArtean bi helburu kontrajarri aipatu izana leporatu dizute: Euskal Estatuak Europan leku izatea, eta aldi berean Espainiako Estatuarekin dibortzioa ez duzula nahi esatea.\nBegira, Katalunia Estatua aldarrikatzen ari da, eta aldi berean estatu baten tresnak nahi dituela dio. 2008ko urrian emandako hitzaldi batean, guk Euskal Estatu “gehiago” nahi dugula esan nuen, areago, konbentzituta nago Autonomia Estatuturen eskutik ere Estatuaren tresnak sendotzen ditugula: EITB, Ertzaintza, Itun Ekonomikoa... Hori guztia bideratu zen trantsizio garaian, Konstituzioaren bidez, baina bidean zapuzten joan da. Beraz, nik dibortzioaz esanda modu honetan ulertu behar da: 1978an bi aldeen arteko ituna izan zen, eta itun hori batek baino ez du puskatu. Ituna izan bazen, nik ez dut apurtu nahi, itun hori EAEko gizarteak aintzat hartu zuelako. Ordea, ituna gaurko errealitatera egokitu eta areago garatu nahi dut. Horrek bizikidetza garatzea dakar, eta horretarako bien arteko ituna behar da. Eta ez menpeko bizikidetza, nik bizikidetza parekotasunean nahi dut, eta hori posible ez bada, ituna birplanteatu behar da. Hori lortu daiteke Europara begira, eta aldi berean Espainiako Estatuarekin negoziatuz eta subiranotasuna partekatuz?\nBai, posible da. Hori EAEko Legebiltzarrean irudikatzen den konfederazioaren isla da. Eusko Legebiltzarrean lurralde batek ez du besteak baino ordezkaritza gehiago, sistema konfederala da, ez da federala. Hori ez dago Kataluniako Parlamentuan ez Espainiako Gorte nagusietan, gure sistema ezberdina da eta horren eredua izan daiteke.\nEH Bildu indar berria da hauteskunde hauetan. “Ez gatoz politikaren eremuan integratzea, eredua aldatzera baizik” esan du Laura Mintegik.\nEzker abertzaleak zerbait gaixo duela dirudi: ez du bakarrik beste guztion historia beraiekin hasten dela pentsatzen, bere historia egunero hasten dela ere pentsatzen du. Bere historiari uko egiten dio. Ezker abertzaleak Legebiltzarrean ordezkaritza izan du, eta legealdiko itun bat ere EAJrekin, 1998tik 2001era bitartean. Euskal Herritarrok-ek ordezkaritzak eta ardurak izan ditu. Areago, aurrekontuen eztabaidetan parte hartu izan dute. Laura Mintegik esango du...\nBerak esaten du ez duela…\n...ez duela ezker abertzalea ordezkatzen. Nor ordezkatzen du, bada?\nEH Bildurekin gobernatzeko aukerak ikusten dituzu?\nGuk ez diogu atea inori itxiko. Beraz, ez ezker abertzaleari ez EH Bilduri ere. Baina, aitortu beharra dago, EH Bilduk ibilbide luzea dauka egiteko, gauza asko zalantzan ipintzen dizkigu gainontzekooi. Batetik, kultura demokratikoa daukan ala ez erakutsi behar du. Ikusi besterik ez dago zer gertatzen ari den Gipuzkoako Batzar Nagusietan. Batzarrak gauza bat erabakitzen du, eta Foru Aldundiko Gobernuak ez du betetzen. Bestetik ere, ekonomia alorrean, EH Bilduren hainbat planteamenduetan inposizioa ikusten dugu. Ekonomia arloan, ekimen pribatuak esparru publikoan tokirik ez izatea ezarri nahi du sozialismoaren izenean.\nInposizioak aipatu dituzu, EH Bilduk Jaurlaritza hartuz gero, bide okerra edo txarra iragartzen duzu? Bada, bai. Ez dut uste EH Bilduk errespetua dionik aniztasunari, eta hori euskal gizartean kontu handiz landu behar den ezaugarria da.\nHala ere, PSEk eta PPk EH Bildurengandik hurbilago zaudetela diote eurengandik baino.\nHori alderdi sozialistaren eta popularraren betiko leloa da. Beldurra sarrarazi nahi dute gizartean, egonkortasun eza bilatzen dute beti. Aldiz, PSEk legealdi honetarako alderdien arteko transbertsalitatea iragarri zuen aurreko kanpainan, besteok nortasun ikurretan murgilduta ginela zioen. Gero, PPrekin ituna egin zuen, eta ondorioz, konstituzionalismoaren ikurra ezarri du azken hiru urte luzeetan. Hauteskunde kanpainan horrelako mamuak zabaltzea beren estrategiaren barruan dago, ohiko jokoa da.\nIraganeko eredua errepikatuko duzuela diote beste batzuek, alegia, PSErekin gobernu akordioa egitea.\nHasteko, EAJk alderdi sozialistarekin zubi guztiak hautsita ditu orain. Iragarpen horiek oso erraz dira desmuntatzen. Alegia, Bilduk alderdi sozialistarekin itunak dauzka Gipuzkoako Batzar Nagusietan, zergen eremuan esaterako. Eta hori ez da salagarria, salagarria EAJri horrelakoak egiten dituela aurpegiratzea da. EAk ez al du akordiorik izan PSErekin? Hori ere oroitu beharko dute, ezta? EHk ez al zuen PSErekin batera bozkatu Legebiltzarrean? Ez al dira izan ezker abertzalearen eta alderdi sozialistaren arteko akordioetara iristeko denok txalotu ditugun elkarrizketak?\nEgungo Jaurlaritzaren kudeaketa ekonomikoa zalantzan jarri duzue, kaudimen eza zela-eta. Jaurlaritzara itzultzean horren beldur izango al zarete?\nBeldur ez... Errealitate gordina horixe da, baina horregatik ez dugu beldurrik izan behar. Jaurlaritza honek bere agintea 642 milioi euroko zorrarekin hasi zuen, eta 2012ko bukaeran 6.000 milioiko euro zorrarekin dago, hamar aldiz biderkatu du zorra. Datuak dira, ez interpretazioak. 2011n konprometitua zeukan defizit publikoa %1,5ekoa zen, eta Espainiako Bankuak berak aitortu behar izan zuen, Jaurlaritza honek aitortu ez duena: %2,5eko defizita egin duela aurten. Beraz, ez du hitzemandako zor publikoa beteko, gehiago izango da.\nPPrekin berriz, badago aukeraren bat elkar ulertzeko?\nEspainiako Gorteetan PPk dauka gehiengo osoa. Ukaezina da. Noski, gobernagarritasuna PPrekin ere landu beharko dugu. Halaber, norekin landu beharko dugu bakegintza eta bizikidetza? Bada, ezker abertzalearekin, baita alderdi popularrarekin ere. Eusko Legebiltzarrean elkarrekin bizitzea eta politika normaltasun osoz egitea erronka da. Beraz, denok elkar lagundu behar dugu zeregin horretan. Politika horrek aberasgarria izan behar du herriaren onerako. Horiek horrela, EAJ alderdi denei irekita dago akordioak lortzeko gobernagarritasuna bermatu aldera.


Etxarri Aranazko Udala :: Albisteak - Kultur agenda 2011 azaroa abendua 2012 urtarrila\nHasiera » Albisteak » Kultur agenda 2011 azaroa abendua 2012 urtarrila\nKultur agenda 2011 azaroa abendua 2012 urtarrila\nETXARRI ARANATZ Kultur agenda\n2011ko azaroa eta abendua eta 2012ko urtarrila\nAzaroaren 11a ostirala\nkultur etxean 11:30etan\nMaskara eta objektuen antzerkia. La llave maestra antzerki talde nafarrarena.\n…Maskaretan eta antzerki fisikoan oinarria duen ikuskizun harrigarria hau haur baten unibertso poetikoan eta bere ametsezko animalietan murgiltzen da…\n… Zatozte eta begira itzazue gertutik zapak, harrak eta tximeleta erraldoiak… zatozte ikus itzazue!\nBestiario, antzerki bisual, harrigarri eta jostagarria da, bertan egoera ezberdinak taularatzen dira, agerraldi poetiko eta komikoak, fantasiazko unibertso txundigarri bat sortzeko asmoz.\nAntolatzailea: Etxarri Aranazko Udala\nNafarroako Antzoki Sareko ikuskizuna\nAzaroaren 12a larunbata\nkultur etxean 17:30etan\n“GURE OILO MARIMOTROILO ETA TXOKOLATEZKO ETXETXOA”\nHona hemen guztiok ondo ezagutzen ditugun alegia eta ipuina. GURE OILO MARIMOTROILO alegian, ideia nagusia emaitza gustagarri bat lortzea da; kasu honetan, tarta on bat dastatzea, eta horretarako eginahalak egin behar dira. TXOKOLATEZKO ETXETXOAN, berriz, gatazka zoliagoa eta iradokitzaileagoa da. Bi anaia protagonistek (Hansel eta Gretel) aurre egiten diete bizitzan agertzen zaizkien arriskuei. Etxeak ematen dien babesa utzi, eta, azkenean, liskarrean garaile suertatzen dira beren baliabideei esker.\nEgilea:Javier Ibáñez Huici\nInterpreteak: Angel L. Barba "Kollins" eta Eloísa Martínez\nEszena-zuzendaria:Javier Ibáñez Huici\nAzaroaren 22a asteartea\nKultur Etxean 19:30etan\nUDAL MUSIKAKO ESKOLAKO IKASLEEN KONTZERTUA\nAntolatzailea: Udal Musika Eskola\nAzaroaren 24a osteguna,\nIon Barbarin “Koloretako ipuinak”\n3 urtetik gorako haurrentzat. Haur txikiak heldu batez lagunduta egon beharko dira.\nPuntualitatea eskatzen da.\nLaguntzailea: Etxarri Aranazko Liburutegia\nAzaroaren 25a ostirala\nkultur etxean 22:00etan\nGAZTE ETA HELDUENDAKO ANTZERKIA\nZer da Etzi?\nGazte eta helduei zuzenduriko, Dar-Dar ekoiztetxearen ikuskizun berria da. Karlos Linazasororen izenburu bereko ipuinaren egokitzapena dugularik.\nEtzi, Down sindromedun pertsonengana eta beraien familiengana hurbiltzen lagunduko digun ikuskizun hunkigarria dugu.\nEtzik, umore, intriga eta drama puntu batez, bizitza eta gizakiarekin adiskidetzen lagunduko digu.\nEtzin, Euskal Herrian lehen aldiz; Down sindromedun aktore bat talde profesional batekin taula-gainean lanean ikusteko aukera dugu.\nInformazio gehiago: www.dar-dar.net\nAbenduaren 2an ostirala\nKultur Etxean 20:00tan\nBertaratzea aurretik baieztatzea eskatzen da, deitzeko telefonoa: 639408118 Olga\nLaguntzailea: Etxarri Aranazko Udala\nAbenduaren 3an larunbata\nKultur Etxean 12:00tan\nETXARRI 2012 EKIMENAREN AURKEZPENA\n2012 urtean, 700 urte beteko dira Etxarri Aranatz sortu zenetik, eta 500 urte Gaztelak Nafarroa konkistatu zuenetik. Bi gertaera horiek kontutan harturik, bi helburu nagusi ditu Etxarri 2012 ekimenak:\n* Batetik, herritarren memoria historikoa berreskuratzea: bai Etxarri Aranatz herriaren sorrera eta baita 200 urte geroago Gaztelak egindako Nafarroaren konkista.\n* Bestetik, erabakitzeko eskubidearen aldarrikapena lau haizeetara zabaltzea. Zer ginen, zer garen eta zer izango garen galderari herritarrok erantzuna ematea.\nBi helburuon inguruan urte osoko dinamika piztu nahi da herrian, 2012an zenbait ekimen antolatzeko. Historia, hizkuntza, pertsonaiak, ohiturak, janzkera… Herritarrak eta herriko eragileek, nork bere esparrutik, asmo hori betetzen laguntzea da Etxarri 2012 ekimenaren nahia.\nAntolatzailea: Etxarri 2012 ekimena\nAbenduaren 18an igandea\nETXARRI ARANAZKO ABESBATZAREN GABONETAKO KONTZERTUA\n2011. urtean, Etxarri Aranazko Abesbatzak 40 urte bete ditu. 40.urteurren hau ospatzeko, gabonetan kontzertu berezia burutuko du. Kontzertu honen helburua, urte luze hauetan bertatik pasatutako abeslariak eta zuzendariak parte hartzea eta guztien artean kontzertu berezi bat herritarrei eskaintzea litzateke. Beraz, Etxarri Aranazko Abesbatzan izandako guztie parte hartzeko gonbidapena luzatzen zaie.\nAntolatzailea: Etxarri Aranazko Abesbatza\nAbenduaren 22a osteguna\nUDAL MUSIKAKO ESKOLAKO IKASLEEN GABONETAKO KONTZERTUA\nSakanako eskuz binakako pilota txapelketako finalak\nAbenduaren 23 eta 24an Udal pilotalekuan\nEtxarri Aranazko Udal pilotalekuan, Sakanako eskuz binakako pilota txapelketako finalak:\n- 2011ko abenduaren 23an, 17:00tan: Haurrak A, B, Kadeteak, Gazteak eta helduak\n- 2011ko abenduaren 24an, 10:00etan: Txikiak, Umeak A, B eta Kimuak A, B\nAntolatzaileak: Sakanako pilota elkarteak\nAbenduaren 24a larunbata\n17:00tan Aldapasoro auzoan Olentzerori harrera\nOHARRA: Olentzeroren harrera prestazeko jendea behar da. Laguntzeko prest dagoena, kontakturako pertsonaren telefonoa, udaleko kultura sailean eska dezala.\nAntolatzailea: Olentzeroren lagunak\nAbenduaren 30a ostirala\nTxalo produkzioak konpainia\nFamiliarteko ikuslegoarentzat den ikuskizun honetan, ipuinez beteriko mundua sortzen dugu kultura bakoitzetik onena eskeiniaz, kontinente desberdinetatik bira egiten duena.\nAbenturak bizitzeko nahiez, bi aktoreek ipunen mundua zeharkatzen dute motor ikusezin batean, kontatuak izan daitezen gauz berriak bilatzeko asmoz. Baina ustekabeak (sakonean gehien desiratzen denak), amaiera ohartezin batetara daramatza, auto baten zozketa barne.\nMusika, magia, txantxak eta antzezlanik puruenak, ipuinen mundua zehatz-mehatz eta kultura bakoitzari dagokion adierazpenarekin azaltzelko balio digute\nUrtarrilaren 3a asteartea\nUrtarrilaren 5a osteguna\nERREGEEN KABALGATA BADATOR!!!\nAntolatzailea: Erregeen kabalgatako batzordea\nUrtarrilaren 13a ostirala\nGAZTE HELDUENDAKO ANTZERKIA\n“Baginaren bakarrizketak” egindako elkarrizketa batzuen emaitza da. horretarako adin, arraza, maila kultural eta sozial ezberdinetatik datozen 200etik gorako emakumeri egin zieten elkarrizketa.\nObraren helburua da emakumeak euren sexualitatearekiko sentitu eta sentitzen dituzten erru eta lotsa sentipenetatik libre uztea.\nUmorea, samurtasuna eta tarteka izua adieraziz, bi aktorek ematen diete ahotsa istorio sare honetako emakume protagonistei, eta beraiek bezala, barrearen ondoan poesia eta probokazioa jartzen dute.\nEtxarri Aranatzen, 2011ko azaroaren 3an


HEGOAK MOZTU ZIZKIGUTEN BAINA…GURPILAK GUREAK DIRA | Biziz Bizi\nHEGOAK MOZTU ZIZKIGUTEN BAINA…GURPILAK GUREAK DIRA\nHasiera/Komunikatuak/HEGOAK MOZTU ZIZKIGUTEN BAINA…GURPILAK GUREAK DIRA\nmarisa2022-06-02T00:33:57+02:002022 2 ekaina|Komunikatuak|0 Comments\nBizikletan ibiltzen ikasteko ikastaroaren kronika. Udaberria 2022\nAste honetan emakume mordo batek ikasi du berriro ere bizikletan ibiltzen. Ahaldunak, orekatuak, adoretsuak, askotarikoak, sufrituak, sistema patriarkalak hala eginak… Osagarriak? Betikoak, hala nola, ausardia, indarra, grina, kemena, ilusioa eta gogoa, gogo handia.\nZalantzarik gabe, hau da edozein irakaslek eman nahiko zukeen ikastaroa, eta horrela izan da Biziz Bizi elkarteak bizikletan ibiltzen ikasteko borondatezko eta doako ikastaroak eman izan dituen 23 urteetan.\nZiklo honi amaiera emateko, 1.000 pertsona baino gehiagok, ia emakumeak guztiak, bizikletan ibiltzen ikasi dute Biziz Biziko bazkideen borondatezko jarduera honi esker. Batzuetan planetak lerrokatu egiten dira eta bateratze perfektua gertatzen da. Haien ikasteko grinak eta adoreak bat egin dute gure irakasteko gogoa eta grinarekin. Tentsioz betetako urteak izan dira, nerbioak, irribarreak, erorketa bat edo beste, ubelduraren bat edo beste eta mila pila patata tortilla amaierako askarietan.\nBaina arrakasta ez da bakarrik ikasten dutenena, arrakasta ere saiatzera ausartzen direnena da, nahiz eta lortu ez, horrexegatik, gure begirune handiena beraientzako.\nOstegunean Nekanek mezu elektroniko bat idatzi zigun, esanez ikastaroa utzi behar zuela, asteleheneko erorketan, batzuetan tamalez, erorketak suertatzen dira, min hartu zuela eta; Ibuprofenorekin mina kontrolatzen saiatu bazen ere, 3 egunen ondoren, ez zuela lortu. Espero zuela gure hurrengo ikastaroan izena eman ahal izatea eta lan zoragarria egiten dugula ere esaten zigun. Nekanek esan zuen bizikletan ibiltzea erditu baino gehiago kostako zitzaiola.\nArrakasta zurea da Nekane, zure ikasteko gogoa, kosta hala kosta, eredugarria da. Eta lan zoragarria, gurea ezik, emakume guztiona da, urtez urte zuen energia, bizitasuna eta berotasuna transmititu baitizkiguzue.\nGurpil gaineko banpiroak bezala elikatu gara zuen asebetetze-irribarreez, oreka ematen zizuen pedalkadak eta pedalkadak ematen zizuen oreka lortzen zenutenean. Izan ere, askatasunez mugitzea, gure hanken bultzadaz, plazer erraza, eskuragarria eta atsegina da, gauza gutxik ematen dutena.\nZuen gihar guztiek tentsio ezezaguna izan dute astebetez. Min ematen dit “txitxiak” dio Susanak barrez, baina dena pasatuko da eta haizearen sentsazio arina geratuko zaizue aurpegian.\nBilboko Udalak bizikletan ibiltzeko ikastaroak lehiaketara atera ditu. Hori ere gure arrakasta da. Oraingo honetan luzarorako proiektua izatea espero dugu.\nBeste edozein tokitan jarraituko dugu, irribarrez edo besarkadaz ordaindutako talde-lanean.\nPlazer bat da Euskaldunako ontziolen espazio hau Carolaren begiradapean berrerabiltzea orekatzen ikasteko, garai arraro hauetan hain beharrezkoa egiten zaigun oreka bilatzen.


Komunikazio zientifikoa STEAM estrategian (EHUko udako ikastaroa - Gaztelaniaz)\nData: 2020/06/12 - 2020/08/28\nAlde batetik, irakasleen prestakuntzan lanean diharduten irakasle-ikertzaileek metodo alternatiboen aukerak eta mugak ezagutzen dituzte, ezagutza zientifikoa hainbat mailatako ikasleei transmititzeari begira. Bestalde, komunikazio zientifikoan eta jakintzaren dibulgazioan diharduten profesionalek komunikazio estrategia berriak pentsatu eta abian jarri dituzte, eta, zuzenean aplikatuta edo hezkuntza ingurura egokituta, oso erabilgarriak izan daitezke ikastetxeentzat.\nUda Ikastaro honetan beraienak ez diren arloetan garatutako tresnak jarri nahi dira irakasleen eta komunikatzaileen esku, erabilgarri dituzten aukeren katalogoa aberasteko. Tresna horiek zientzien berezko praktikak eta balioak ikasleei gerturatzeko aukera ematen digute, eta gertutasun hori izango da, seguru asko, zientzia eta teknologia ikasketetara sartzeko oztopoak ezabatzeko estrategiarik onena.\nIkastaroaren informazio guztia ikusteko sakatu hemen.\n2020 - Abuztua


Kaixo. Mikel naiz, Ingienari mekanikoa. Jakin nahiko nuke posible ote dudan klaserik ematea irakaskuntzan CAP/IGA titulaziorik gabe. Eta horrela ez bada, ea non lortu dezakedan.(Ahal bada online horietakoren bat). — Unibertsitatea.Net\nKaixo. Mikel naiz, Ingienari mekanikoa. Jakin nahiko nuke posible ote dudan klaserik ematea irakaskuntzan CAP/IGA titulaziorik gabe. Eta horrela ez bada, ea non lortu dezakedan.(Ahal bada online horietakoren bat).\nUnibertsitatea.net Iparrorratza Zerbitzua - 2011/06/15\nIkastetxe publiko eta pribatuetan lan egiteko zein pauso eman behar diren ezagutzeko interesa baduzu, Iparrorratza orientazio zerbitzuko FAQ ataleko galdera honetan aurkituko dituzu:


Euskal komikiaren ibilbidea egingo dute larunbatean - Irutxuloko Hitza : Irutxuloko Hitza\nEuskal komikiaren ibilbidea egingo dute larunbatean\nEuskal komikiaren ibilbidea egiteko aukera egongo da larunbatean, 12:00etatik 14:00etara, Komikigunetik abiatuta (Errege-Erregina Katolikoen kalea, 16). Komikigunea Donostiako komiki-zaletasunaren ikur da gaur egun. Bisitaren gidariak izango dira Mikel Begoña, euskal komikiaren historian aditua, Unai Iturriaga, bertsolari zein marrazkilaria, eta Ainara Azpiazu Axpi eta Mikel Antero marrazkilariak. Irteera gunea Komikigunea izango da, eta hauek izango dira ibilbideak izango dituen geldialdiak:\nPAN-PIN (1960), Okendo kalea 22.\nHABEKO MIK (1982), Erregina Erregeordea kalea 2, 1.\nLEHEN EUSKAL KOMIKI TIRA (1894), Legazpi kalea 5.\nTXISTU (1927) eta ARGIA (1921-1936), Garibai kalea 28.\nPOXPOLIN (1935), Hondarribia kalea 23, 1.\nKOMIKIGUNEA (2014), Errege-erregina katolikoen kalea 16.\nIPURBELTZ (1978), Tolosa ibilbidea 107.\nXABIROI (2005), Errotazar bidea 124.\nDonostia komikiaren euskal hiriburua dela erakutsi nahi du Ereiten Kultur Zerbitzuak. Hiri honetan lehenik prentsan eta berehala aldizkarietan sortu zen euskal komikia. Ibilbidean zehar komiki horiek zein orube, etxadi, solairu edo lokaletan sortu ziren ikusiko dute bertaratzen direnek, eta era berean, sorkuntza puntu hauen artean dagoen distantzia laburrari aipamena egingo diote ibilbidearen gidariek.


Ez da desagertuko nere irudimenetik — Eibar.ORG | Eibarko peoria\nHemen zaude: Hasiera / Blogak / Amatiño / Ez da desagertuko nere irudimenetik\nEz da desagertuko nere irudimenetik\nAmatiño 2009/11/28 23:54\nEgunotan gain behera botatzen ari dira orain 120 urte inguru kaputxinoek Lekarotzen eraikitako ikastetxea. Guztira 10.000 ikasletik gora pasatu omen dira handik eta, besteak beste, Jesus María Leizaola -lehendakari zaharra-, Aita Donosti, Nicanor Zabaleta, Jorge Oteiza, Pedro Migel Etxenike eta Jesus Aizpun, UPNren sortzaile eta lehendakaria. Baita aipatuko ez ditudan nere sasoiko hainbat lagun ere. Hain zuzen, nik eskubaloian sekula jokatu dudan partidarik onena Lekarotzen izan zen. Garaipenik bakarrenetakoa gero Oronotzeko ikastetxearen historian. Bai, Oronotze esan dut, ez Lekarotze.\nLekarotzeko ikastetxetik Oronotzekora bederatzi kilometro baino ez daude, baina bi giza-esparru ordezkatzen genituen. Lekarotzen zeunden handik atera eta unibertsitatera sartu behar zutenak goi mailako ikasketak egiten jarraitzeko eta Oronotzen, berriz, erdi mailako ikasketak bertan amaitu eta hamazortzi urterekin lanean hasi behar genuenok. Urtean lau aldiz (eskubaloian zein futbolean, joan-etorrian bina partida) baino ez genuenez topo egiten, ez genuen elkarren berririk ere jakin izango gure Oronotzeko maisuak diferentziak nabarmentzen ahalegindu izan ez balira.\nGeure irakasleen hitzetan, Lekarotzeko ikasleak, unibertsitariak izango zirenez gero, aberatsen semeak ziren eta lan-etorkizun arrakastatsua aldez aurretik zuten segurtatua. Guk, ordea, erdi mailako langile, dendari, autonomo eta enpresari txikien semeak ginenez, geure ahaleginez eta kemenez irabazi behar omen genuen irabazi beharrekoa. Guri ez omen zigun inork oparirik egingo. Segurutik errealitatea askoz ere konplexuagoa zen, baina behar bada horren zakar eta gordin esaten ziguten gu zirikatzeko eta suspertarazteko asmotan.\nOronotzeko futbol-taldea, 1962an. Eibartarrak, zutunik, ezkerraldetik bigarrena (Fidel Jauregibarria, G.B.), hirugarrena (Mikel Larrañaga) eta bosgarrena (Felix Del Teso "Caracas"). Belauniko, bigarrena, Luis Aranberri.\nOronotzeko eta Lekarotzeko eraikuntzak ere arras ezberdinak ziren. Gure jolas-lekuak guztiz irekiak ziren eta futbol-zelaia Baztango larre zabala besterik ez, non ardiek bertan bazkatzen zuten. Lekarotzekoa, aldiz, harri koskorrez jositako eskola-patioa, sekulako harresiz inguratua, gora begiratuez gero zerua baino ikusten ez zena. “Alcatraz” esaten genion. Ikastetxe zaharkitu hura 1962an erre zen, zorionez. Zorionez diot, ezinbestean ikastetxe berria egin behar izan baitzuten eta baita sekulako jolas-leku berriak ere, belar eta guztikoak.\nOronotzen ehun ikasle inguru ginen eta Lekarotzen, aldiz, hiru bider gehiago. Horretara, nahiz eta gure irakasleok behin eta berriz gogoratu gu ginela onenak, adoretsuenak eta kementsuenak, kiroletan behintzat gehientsuenetan Lekarotzek irabazi egiten zuen eta Oronotzek, jakina, galdu.\nBaina, 1962an, suak espetxetzar zahar hura suntsitu baino zenbait hilabete lehenago, urteroko eskubaloi-partida jokatu genuen elkarren kontra Lekarotzen bertan eta, estreinako, irabazi egin genuen. Segurutik ez hobeak ginelako, are gutxiago atezaina ni nintzelako, guri (neri) dena uste baino egokiago atera zitzaigulako eta eurei, ostera, dena uste baino bihurriago.\nEskubaloi-talde irabazlea Lekarotzeko harresi barruan, erreketaren aurretik. Ezkerraldean tente, lehena, Enrique Lafuente. Belauniko, eskuinetik hasita, Ramon Idigoras "Itxi" eta Luis Aranberri.\nBai, badakit orduandik 47 urte pasatu direla eta, seguraski, memoria guztiz idealizatzeko nahiko denbora izan dudala. Baina, gertatua gertatu, poetak esango lukeen bezala... nola pentsa dezakete sinesgabeek momentu hura desagertuko denik nere irudimenetik? (LETANIA. Iratzeen esporak. Igor Estankona).


Zeru eta lur | Kultura | Berria\nJuanjo Mena zuzendariak gidatu zuen kontzertua. MICHAL NOVAK Tamaina handiagoan ikusi\nZuzendaria: Juanjo Mena. Abesbatza: Vocalia Taldea. Hirukotea: Kalakan. Egitaraua: G. Erkorekaren Zuhaitz, euskal perkusiorako eta orkestrarako kontzertua eta G. Holsten Choral Hymns from Rig Veda (2. multzoa) eta Planetak. Lekua: Kursaal auditoriuma. Eguna: Urriak 27.\nGustav Holstek 1908. eta 1912. urteen artean idatzi zituen Choral Hymns from Rig Veda osatzen duten lau multzoak, haren Sita eta Savitri operek ere argia ikusi zuten garai «sanskritoan». Eskuragarri zituen itzulpenak desegokitzat omen zituen, eta, horregatik, sanskrito hizkuntza ikasteari ekin zion, bere musikara hobeto molda zitezkeen testuak sortu ahal izateko. Vocalia Taldearen soinu zuri eta garbiak gardentasun osoz ireki zituen Varuna jainkoari eskainitako lehen ereserkiaren harmoniak, samina eta argitasuna kontrajarriak ez direla frogatuz. Agni suaren jainkoaren ereserkian, aldiz, sakontasun falta sumatu zen ahotsetan, aldika orkestraren gainetik pasatu ezinik.\nGabriel Erkoreka bilbotarraren Zuhaitz, euskal perkusiorako eta orkestrarako kontzertua-k itxi zuen lehen zatia, 2016an estreinatua. Konpositorearen esanetan, ingurumenaren defentsan egindako obra honek musika «jasoa» eta folklorea uztartzeko moduak ikertzen ditu, oraingoan, Euskadiko Orkestra Sinfonikoaren eta Kalakan hirukotearen arteko hartu-emanean. Instrumentuen tinbrearen lanketan, partiturak lurraren erraiak iraultzen ditu, musika eta natura batzen dituzten elementuak gailenduz: zura, haizea, perkusioa, ahotsa. Kursaala basoa zen.\nErkorekaren obra estreinatu baino ehun urte lehenago amaitu zuen Holstek bere Planetak suite ezaguna, kontzeptu astrologikoek eta horoskopoaren ideiek gidatuta. Juanjo Menak lehen zatiaren ñabarduretan erakutsitako maisutasuna agerikoa izan zen obra guztian zehar, Marte mugimenduaren keinu egonkorrean zein Jupiter-en tenpo alai eta jostalarian, metalen doitasun ezak zama pisutsua izateko itxura hartu bazuen ere. Bereziki nabarmentzekoak Venus mugimenduaren solo laburrean Juan Ignacio Emmek biolontxeloari jantzitako dotorezia eta kolore goxoa. Agertokiaz bestaldera, Vocalia Taldeak bikain bete zuen Neptuno mistikoa borobiltzen duen ahots zurien parte-hartzea, bukaerako ostinatoa fade-out ederrean galduz.\nPitagoras, beharbada, ez zebilen guztiz oker.


Udaberri lapurtua - - Zarauzkohitza.eus\nSamara Velte 2020-05-01 00:00\nZerbait aldatzen hasi dela dirudi. Ateratzeaz mintzo dira agintariak larunbatetako prentsaurrekoetan, eta denok, automatikoki, geure burua kanpoan irudikatu dugu. Baina burua zer den: ateratze hori nekez lotzen dugu gure kaleko baldosen —bestela ere azken asteotan egin dugun bide bakarraren— forma ezagunarekin. Urbasara atera nahi dugu, kanpinera, nahi baino urrunago bizi diren senideen herrira.\nDeseskalatzea progresiboa eta tentuzkoa izango dela diote Madrilen, baina askoren pentsamenduek ez dute progresiorik nahi, jauzika funtzionatzen dute: harrapatuta gaude, edo ez gaude harrapatuta. Sakrifizio kolektiboaren izenean hartutako jarrera kontsekuenteak eta #NiEtxeanGeratzenNaiz estoikoak euren mugara iritsi dira. Irekiera aipatzearekin bat, pazientzia amaitu da, eta hilabete eta erdi honetan pilatutako erresumina filtratzen hasi da ertz guztietatik. Naturala da: ezinezkoa da norbaiti behartutako itxialdi bat ezartzea eta bertatik arrangura izpirik gabe aterako dela espero izatea. Publizistek eta influencer-ek asmo onez sustatu dituzte halako optimismo exajeratu batez beteriko mezuak, itxialdia «gerta zitekeen gauza onen» izan dela argumentatzeraino, sei asteotan sushia egiten ikasi dutelako eta liburu bat irakurtzeko astia hartu dutelako. Baina ez: batzuetan, hobe genuke gertatzen zaigunari hitzak jarri eta onartu haserre gaudela.\nUdaberria lapurtu digute.\nFrustrazioak, ordea, gutxien merezi dutenen aurkako bidea hartzen du maiz. Haurren irteera da adibide: kalea atseginagoa da eurak bertan dabiltzanetik, hiriak desmamutzeko urrats bat izan delako bizitzari espazioa hartzen uztea. Pentsatu nahi dut hurrengo fase bakoitzak ere bizitza apur bat gehiago itzularaziko duela gure auzo zonbietara, eta gai izango garela pozak zein haserreak ateratzeko, gure erresuminaren zama aldamenekoari kargatu gabe.


Ikastaroak proposatzen ditu Urruñako antzerki eskolak | Culture | KAZETA\nKazeta|29/09/2020|0 commentaires Mis à jour à:\nHaur eta gazteei zuzenduriko bi ikastaro proposatuko ditu ostegunero Urruñako antzerki eskolak.\nMomentu goxo bat pasatzeko. Norberak bere buruarengan konfiantza hartzeko. Autoestimua indartzeko. Emozioak kudeatzeko. Herabetasuna galtzeko. Eta dena, euskaraz. Urriaren 8tik aitzina astean behin ikastaroak proposatuko ditu Urruñako antzerki eskolak.\nKlaseak sei eta hemezortzi urte bitarteko haur eta gazteei zuzenduak dira. Ostegunetan iraganen dira 17.00etatik 18.30tara edo 18.30tatik 20.00etara Urruñako Berttoli elkartean.\nAntzerkigintzak kulturalki eta tradizionalki duen indarra azpimarratzeaz gain, pedagogikoki ere bere garrantzia duela nabarmendu dute ikastaroaren emaileek. Antzerkia publiko baten aitzinean ematen denez, lanketa pertsonal bat egiteko parada ere ematen du.\nHalaber, antzezlan batean rol ezberdinak jokatuta, beti ere emozio ezberdinak antzeztuz, gazteek emozio horiek identifikatu eta haiekin jolasten ikasten ahal dute. "Errealitatean bere emozio propioak kudeatzen ikasten duelarik".\nIzena eman nahi duen orok, 0636824195 zenbakira dei dezake.


Anastasia Nikolaevna Errusiakoa - Wikipedia, entziklopedia askea.\nPeterhof jauregia, 1901eko ekainaren 18a\nIpatiev Etxea, 1918ko uztailaren 17a (17 urte)\nSydney Gibbes (en)\nAnastasia Nikolaevna Romanova (errusieraz: Великая Княжна Анастасия Николаевна Романова, Velikaia Kniazhna Anastasia Nikolaevna Romanova; San Petersburgo, 1901eko ekainaren 18a – Jekaterinburg, 1918ko uztailaren 17a) Errusiako Dukesa Handia izan zen. Nikolas II.a azken tsarraren eta bere emaztearen Alexandra Feodorovnaren alabarik gazteena izan zen.\nOlga, Tatiana eta Maria, hirurak Dukesa Handiak, bere ahizpa nagusiak izan ziren eta Aleksei Nikolaevitx Romanov, Errusiako tsarevitxa bere anaia gaztea izan zen.\nAnastasia, bere familiarekin batera, boltxebikeen polizia sekretuak hil zuen 1918ko uztailaren 17an.\nKondairak denbora luzean zioen Anastasia bizirik zegoela eta Errusiako Iraultzatik bizirik irten zela. XX. mende osoan indar handia izan zuen zurru-murru horrek eta inpostore askok printzesa zirela aldarrikatu zuten. Inpostoreetatik famatuena Anna Anderson izan zen baina nahiz eta Anastasia ezagutu zuten pertsona askok bere alde agertu, Andersonen zapi eta ileari egindako DNA probek Dukesa Handiarekin ez zeukala inolako ahaidetasunik frogatu zuten.\nAnastasia Nikolaevna gregoriotar egutegiko 1901eko ekainaren 18an jaio zen San Petersburgon, Errusian. Anastasia jaio zenean, bere gurasoak eta etxekoek kamusaturik sentitu ziren laugarren alaba zelako. Bere aita, Nicolas II.a tsarra, ez zen zuzenean bere alaba berria ikustera joan, ibilaldi bat egitera joatea erabaki zuelako. Kostatu zitzaion onartzea ez zuela gizonezko oinordeko bat izango. Jaioberriak Anastasia izena jaso zuen, “berpizte” esan nahi duen izen kristau bat, oso erabilia ortodoxoen artean.\nBere noblezia-titulua, itzulpen literal batean, “Printzesa Handi” izango zen. Batzuetan Anastasia Gorentasun Inperial bezala aipatzen da, Europako beste printzesak baino maila altuagoa zeukalako... Beste printzesak Gorentasun Errealak besterik ez ziren. Tsarraren alabak ahal izan zen modurik soilenean heziak izan ziren. Ohe gogor tolesgarrietan lo egiten omen zuten, bururdirik gabe, gaixorik zeudenean salbu. Dutxa hotzak hartzen omen zituzten goizetan eta haiengandik espero zen bere logelak beti garbi eta ordenatuak egotea eta joskintzara dedikatzea gero, haien joste-lanak karitate aktoetan saltzeko.\nEtxeko bizilagun gehienak, zerbitzariak kontuan hartuta, Anastasia Nikolaevna deitzen zuten eta ez zuten bere “ Printzesa Handi” titulua egunerokotasunean erabiltzen. Askotan bere izenaren bertsio frantses “Anastasie” edo errusiar goitizenekin “Nastia", "Nastás", o "Násteñka" erabiltzen zuten. Beste goitizenak "Malenkaia", “gazteena” eta "shvybzik", "iratxo" o "deabrutxo" esan nahi duena.\nOso haur kementsua izan omen zen. Altueraz motza eta pixka bat pipor, mozkote, begi urdinekin eta ile gorrixka zuen horia ia-ia. Horrelaxe deskribatzen zuten dokumentuek. Margaretta Eagar-rek, lau Dukesa Handien irakastetxeak, aipatu zuen behin Anastasia ezagutu zuen izaki zoragarriena zela. Sarritan deskribatzen da neskato bikain eta talentu handikoa bezala. Anastasiak ez omen zekien ikasketa orduetako murrizketak onartzen. Bere tutore bik, Pierre Gilliard eta Sydney Gibbes-ek horrelakorik baieztatu zuten. Gibbes, Gilliard eta ohorezko damak Lili Dehn eta Anna Vyrubova oso haur bizidun, bihurria eta talentu handiko aktore bat bezala deskribatu zuten. Bere iruzkinak, argiak eta zorrotzak, sentikortasuna zauritu egiten zuen sarritan.\nDokumentu asko daude Anastasia gaztearen portaeraren inguruan, batzuetan onartezinaren muga-mugan, garai hartako ohituren ikuspegitik onargaitzak.\nGleb Botkinen (Jevgeni Botkin mediku errealaren semea) arabera, familia inperiala hil eta gero, Jekaterinburgen, Anastasia “bihurrikeria eta familiaren ekintza zigorgarri gehienen arduraduna izaten zen, alderdi horretan benetako jeinu bat zelako”. Anastasia askotan saiatzen omen zen zerbitzariei ziria sartzen edo bere tutoreekin txantxak egiten, adibidez zuhaitz batera igotzen eta jaisteari uko egiten, haur hezkuntzako portaera tipikoa adierazten. Edo bere ahizpa Tatianari elurrezko bola bat jaurtitzen, lurrean etzanda uzteko nahikoa indarrarekin.\nLehengusina urrun batek, Nina Georgievna printzesak, errepikatzen zuen Anastasia “deabrua bezain izugarria eta nazkagarria zela” eta bere jolasetan lagunei ziria sartzea, jotzea eta atzamarkatzea gustatzen zitzaiola. Anastasia irainduta sentitzen zen Nina bera baino altuago zelako nahiz eta gazteagoa izan.\nBere ahizpak baino gutxiago kezkatzen zen bere itxuraz eta irudiaz. Hallie Erminie Rives, AEBetako idazle ospetsuak, diplomatiko baten emazteak, askotan azaltzen zuen nola ikusten zuen Anastasia gaztea, hamar urtekin, txokolatezko bonboiak jaten kezkatu barik bere operako eskularru zuri eta luzeak kentzean, Operaren Etxean, San Petersburgon.\nAnastasia eta bere ahizpa, Maria “Bikote txikia” bezala ezagunak ziren familian. Biak logela partekatu zuten, sarritan soineko berdinaren bariazioa janzten zuten eta denbora gehiena elkarrekin egoten ziren. Bi ahizpa nagusiak, Olga eta Tatiana, logela partekatzen zuten eta “Bikote handia” deitzen zieten. Lau ahizpek beraien gutunak OTMA akronimoaren sinatzen zituzten, lau izenen inizialak biltzearen emaitza.


2014/10/14 - 10/17\nEzagutzara zabaldutako prozesu batean errealitateari zatiak ateratzen dizkion lan baten bidez, Azucena Vieitesek ibilbide bat proposatzen digu, horretan bere obraren hainbat alderdi, gaur egun collageari ematen zaion erabilera eta berak baliatzen dituen genealogiak ezagut ditzagun, marrazki eta beste DIY adierazpen batzuetarako hurbilketa bat jorratzearekin batera.\nEsparru horretan lantegi dinamika bat garatuko dugu, abiapuntu harturik partaideek egiten dutenaren bateratze-lana, beste lan, bideo edo testu batzuen gaineko hausnarketa eta proposamen zehatz batzuen gauzatze praktikoa; izan ere proposamen zehatz horiek praktikan garatuko dira saioetan zehar, irudikatze prozesuetan ageri diren itxaropenak esperimentatzeko asmoz.\nIzaera iragankor, prozesuzkoa duten produkzioetarantz, hots, edizio ideiaren inguruan sortzen direnetarantz begiratuko da, horiek hainbat baliabide erabiltzen baitituzte, hala nola ikusizko aipua, jabetzea, originalaren eta kopiaren ideiaren gaineko esku hartzeak, esangurak atzera emateko prozesuak, pentsamendu feminista, genero politikak edo anizkoiztasuna, zatia eta errepikapena irudi absolutuarekiko eta narrazio forma linealekiko hausturatzat.\nItziar Okariz artistaren presentzia ere izango dugu, saioetakoren batean parte hartuz bat egingo baitu jada abiatuta egongo den lantegiko lanarekin.\nArtista, ikasle eta planteatzen diren kontuetan lanean ari diren edo interesatuta dauden beste pertsona batzuei zuzendutako lantegia.\nIzen ematea: bidali CV edo biografia labur bat, motibazio-gutun batekin batera.\nIrudiak / Collages\nElkarrizketa / Azucena Vieites, Itziar Okariz\nDokumentazioa / Collages


Industria Ingeniaritzako Unibertsitate Masterra > Aurkezpena\nIndustria Ingeniaritzako Unibertsitate Masterra industria ingeniariaren lanbidean jarduteko gaitasuna ematen duen master ofiziala da. Lanbide arautua da, eta prestigio handia du ingurune akademiko eta profesionalean. 1935eko irailaren 18ko Errege Dekretua,Industria Ingeniarien Lanbide Atribuzioei buruzkoa.\nTestuinguru honetan, Industria Ingeniaritzako Unibertsitate Masterrak helburu du gaur egungo industria jardueraren erronka berriei aurre egiteko gai diren ingeniariak prestatzea. Gainera, master honek doktoregoko ikasketetarako sarbidea ematen die beren karrera profesionala ikerketara bideratu nahi duten ikasleei.\nUrte eta erdi, hiru seihileko\nGaztelaniaz, batez ere\nHautazkoak, 6 eta 18 ECTS kreditu bitarteko esleipena\nSartzeko eskakizunak eta Onarpenerako irizpideak\nIndustria Ingeniaritzako Unibertsitate Masterrean sartzeko, indarrean dagoen legediak ezartzen dituen baldintzak bete beharko dira. Zehazki, master honetarako sarbidea ematen duten ikasketak hauek dira:\n1.Industria Teknologien Ingeniaritzako Gradua edo baliokidea, oinarrizko prestakuntzako modulua eta industria adarreko modulu komuna jasotzen dituena eta CIN/351/2009 aginduaren 3. atalean ezarritako berariazko teknologietako 48 kreditu betetzen dituena.\n2.Industria Ingeniari Teknikoko lanbiderako gaitzen duten tituluak hauek dira: Ingeniaritza Mekanikoko Gradua, Ingeniaritza Elektrikoko Gradua, Industria Elektronikako Ingeniaritzako Gradua, Industria Kimikako Ingeniaritzako Gradua, Ehun Ingeniaritzako Gradua. Masterra egiteko beharrezko prestakuntzako osagarriak ezarri ahal izango dira, hala ere.\n3.Industria adarreko beste edozein titulu, kasu bakoitzean beharrezko jotzen diren aurretiazko prestakuntzako osagarriekin; esaterako, Industri Antolaketako Ingeniaritza, Industria Diseinuko Ingeniaritza, Mekanikako Ingeniaritza Teknikoa, etab.\nIndustria Ingeniariaren profil orokorrarekin duen tituluaren antzekotasuna. Lehentasuna izango dute Industria Teknologien Ingeniaritzako gradudunek edo industria adarreko berariazko teknologien eta titulu generalisten arteko gaitasunetan oreka duten tituluak dituztenek. Hala ere, sartzeko eskakizunak betetzen dituzten titulu espezialista bateko hautagaiak onartu ahal izango dira, masterreko gaitasunen garapen egokia ziurtatzeko masterrarekin batera prestakuntzaren osagarriak egin beharra izan arren.\nIkasketa-espedientea. Emaitza akademikoak kontuan hartuko dira: irakasgaietan ateratako nota, zein deialditan gainditu dituzten irakasgaiak, ingelesez irakasgaiak egin izana, praktikak egin izana eta nazioarteko mugikortasuna egin izana.\nBeste hizkuntza batzuetako maila. Kontuan hartuko da ingeles maila, baita hirugarren hizkuntzena ere (euskara, alemana edo frantsesa).\n100 puntuko ebaluazioa izango da eta taula honetako irizpideak hartuko dira kontuan:\nCriterios de admision eu\nGomendatutako sarrerako profilaren betetze maila 40 puntu\nIkasketa-espediente ofiziala 40 puntu\nIngeles maila - hirugarren hizkuntzak 10 puntu\nAurretiazko lanbideko/ikerketako esperientzia 10 puntu\nMotibazioa 5 puntu\nGainera, Masterreko zuzendariak elkarrizketa bat egin ahal izango du. Elkarrizketa hori aurrez aurre, bideokonferentziaz edo telefonoz egin ahal izango da, ikaslearen motibazioa balioesteko.


Xabier Vera, Egilea hemen ZUZEU\nJoselito euskaraz kantatzen saiatu zenekoa - 2012-06-20 1965ko La vida nueva de Pedrito de Andía filmeko pasartea duzue hemen, non Joselito aktore eta kantari espainolak euskaraz kantatzen duen. T...\nHondarribian lur hartzen\nHondarribian lur hartzen - Hegan egitera ohituta ez dauden bidaiari gehienek, hegazkineko lehio txikira pega-pega eginda egon ohi dira aireratze eta lurreratzeetan, azpian zer dagoen ikusteko jaki...\nArgentinara bidaiatu aurretik ezagutu beharreko zenbait hitz\nJubilatu berri zara eta lantokian eman dizuten akzioen diruarekin inoiz egiteko aukerarik izan ez duzun bidaia egitea erabaki duzu senarrarekin; hilabete oso bat planetako toki urrunen batean. ...\nEgunero, Google bilatzailearen hasierako orriak irudi –estatiko, mugikor edota interaktibo—desberdin bat eskaintzen digu bere logoa oinarri hartuta. “Doodleak” dira. Baina irudi eder horie...\nGazte-gaztetatik ingeleseko klase partikularretara joan zara, Cambridgeko tituluak eskuratu dituzu eta urtebete eman duzu Erresuma Batuan ikasten Erasmus beka batekin. Shakespeareren hizkuntzaren ...\nLegok 80 urte bete ditu\nNork ez du sekula Lego jostailuekin jolas egin? Eskolan, etxean edo lagunen baten etxean. Jostailu perfektuak dira haur eta heldu askorentzat, sormena mugarik gabe lantzen baitute. 80. urteurrena ...\nFesta krudelak animaliekiko, munduan zehar\nFesta krudelak animaliekiko, munduan zehar - “Zezenketak bai” edo “zezenketak ez” gaia gori-gori dago, eta luze iraungo du. Amaierarik gabeko istorioa dela dirudi zezenketen kultura oso err...\nLaserrak euri artifiziala sortzeko\nImajinatzen al duzu eguraldia kontrolatzea posible dela? Hodeiak ezabatu edo sortu, euria eragin, ekaitzak ekidin, tifoi suntsikorrak sortu eta gidatu… Pixkanaka, zientzia fikziozko filmetan iku...\nPolitikaren zirkuko pailazoak\nEz gara zientzia politikoetan adituak izan behar politika zirku hutsa dela ohartzeko, ezta politikariak zirku horretako pailazoak direla ikusteko ere. Hedabide gehienek ez dute argi eta garbi erakuste...\nETAren azken komunikatua\nETAren azken komunikatua - Luis Davila ilustratzailearen eskutik, ETAk igorritako azken komunikatua duzue hemen: "Errege Etxeari desegiteko eta armak entregatzeko exijitzen diogu". ETAren a...\nEspainiak aurrerapauso bat eman du askatasunen murrizketen bidean. Demokrazia –noizbait halakorik izan bada-- atzean utzi eta diktadurarekin flirteatzen hasi dira Madrilen. Hemendik aurrera, zigor g...\nBrusela hirian zehar funtzionatzen du atez ateko zabor bilketa sistemak. "Ondo dago guztiek duten birziklapenaren kontzientzia hori, baina sistema oso zikina da; batez ere udan, beroarekin zaborrak us...\nAtez atekoa ostalaritzan: “Hasieran uste genuen ez ginela gai izango”\nAtez ateko zabor bilketa jarriko dute aurki Gipuzkoako 34 udalerritan. Eztabaida bizi-bizia da. Batzuek gogo biziz itxaroten duten bitartean, besteak beldurrez daude, ostalaritzan eta merkataritzan ba...\nApplek bere produktu berria kaleratu du: iPad berria (New iPad). Azkenean argitara eman dute tablet berriaren ezaugarrien misterioa eta sagartxoaren zaleek lasaiago lo egin ahal izango dute; produktua...\nArgazki bera, bi irakurketa\nPolitikarekin edo ideologia jakin batekin zerikusia duten berriak tartean direnean, jakina da egunkari batzuek alde baterantz egiten dutela eta beste batzuek besterantz, gertakari baten berri zuriz na...\nLopezen euskara klaseak, ingeniaritza bat baino zazpi bider garestiagoak\nSarea sutan dago Patxi Lopezen azkenarekin. Badirudi, lehendakariaren 2012ko euskara klaseek 48.000 euro balioko dutela. Eta geure poltsikotik ordainduta. 2010ean, duela bi urte, klaseen prezioa 36.60...\nMahoma Twitterren iraintzeagatik heriotzarekin zigortu nahi dute kazetari gazte bat\nMahoma Twitterren iraintzeagatik heriotzarekin zigortu nahi dute kazetari gazte bat - Mahoma iraintzea ez da merke irteten; ez bere karikatura batzuk argitaratzeagatik, ezta bera edota Allah zal...\n“Azal Gorria lurraren parte da, ez jabe”\nZer garen eta nondik gatozen ahazten dugu maiz. Zibilizazioak gizakiok naturarekin dugun harremana zeharo aldatu du; gure inguruak asfaltoz, hormigoiz, pantailez eta kablez betetzen ditugu eta natura ...\nOso ohikoa da sare sozialetan brometan eta ironiaz aritzea. Estatu Batuetako poliziak, aldiz, ez dirudi umore-senik duenik eta bikote britainiar baten bidaia zapuztu zuen Twitterreko mezu “mehatxaga...\nPolitikarien amnesia - Osasunerako Mundu Erakundeak oso serio hitz egin beharko luke gaiaren inguruan: botereak amnesia larria sor dezake. Indarrak batu, tabua gainditu eta gaixotasuna plazaratu...\nZer gertatzen da haurrek gustuko ez duten opari bat jasotzen dutenean?\nZer gertatzen da haurrek gustuko ez duten opari bat jasotzen dutenean? - Gaur goizean haur askok opariak zabaldu dituzte ilusioz beterik. “Zer ekarri ote didate Errege Magoek?”, “Nik eskatu...\n2011ko spot onenak\n2011ko spot onenak - Urtea amaitzear dagoela, atzera begiratzeko ohitura dago hamabi hilabeteok utzitakoaren errepasoa egiteko: 2011ko gertakari potoloenak, irratietan entzun ditugun abesti onenak,...